text:
Go Hlokomela Batšofadi
“Bana ba ba rategago, ga se ra swanela go ratana feela ka lentšu goba ka leleme, eupša a re rataneng ka tiro le ka therešo.”—1 JOH. 3:18.
1, 2. (a) Malapa a mantši a lebeletšane le mathata afe, gomme seo se rotoša dipotšišo dife? (b) Batswadi le bana ba ka lebeletšana bjang le ditlhohlo tša maemo ao a fetogago?
O KA kwa bohloko kudu ge o lemoga gore batswadi ba gago bao ba bego ba na le matla e bile ba kgona go itirela dilo, ga ba sa kgona go itlhokomela. Mohlomongwe o ka kwa gore mmago goba tatago o wele gomme a robega letheka, o lebala dilo goba go hweditšwe gore o swerwe ke bolwetši bjo šoro. Ka lehlakoreng le lengwe, batšofadi ba ka hwetša go le thata go amogela gore ga bjale maemo a bona a tša maphelo goba maemo a mangwe a dira gore ba se sa kgona go dira dilo tšeo ba bego ba kgona go itirela tšona. (Jobo 14:1) Go ka dirwa’ng? Batšofadi ba ka hlokomelwa bjang?
2 Sehlogo sa kgatišo e nngwe seo se bolelago ka go hlokomela batšofadi se re: “Gaešita le ge go le thata go ahlaahla ditaba tša mabapi le botšofadi, malapa ao a dumelelanego ka seo se tlago go dirwa ge go ka tšwelela maemo le ge e le afe, a tla kgona go swaragana gakaone le ona.” Re lemoga kudu mohola wa dipoledišano tše bjalo ge re amogela gore mathata a botšofadi ga a phemege. Lega go le bjalo, re ka dira ditokišetšo le diphetho tše itšego e sa le pele. Anke re ahlaahleng kamoo malapa a ka dirišanago ka lerato gore a rulaganye e sa le pele kamoo a tlago go swaragana le a mangwe a mathata ao.
GO ITOKIŠELETŠA ‘MATŠATŠI AO A SA THABIŠEGO’
3. Malapa a ka swanelwa ke go dira’ng ge batswadi bao ba tšofetšego ba hloka thušo? (Bona seswantšho se se lego ka mo godimo.)
3 Bophelong go fihla nako yeo batšofadi ba bantši ba se sa kgonago go itlhokomela; nako yeo ba hlokago thušo. (Bala Mmoledi 12:1-7.) Ge batswadi bao ba tšofetšego ba se sa kgona go itirela dilo, bona le bana ba bona bao ba godilego ba swanetše go boledišana ka thušo e kaone yeo ba ka kgonago go e lefelela. Gantši ke gabohlale go swara seboka le le lapa gore le ahlaahle tsela yeo le tlago go dirišana ka yona, dinyakwa tša batswadi ba lena le mekgwa yeo le tlago go e diriša. Bohle bao ba akaretšwago, kudukudu batswadi, ba swanetše go ntšha sa mafahleng gomme ba tle ka ditharollo tše di kwagalago. Bana le batswadi ba ka boledišana ka taba ya ge e ba e ka ba mo go šireletšegilego gore batswadi ba tšwele pele ba dula ka ntlong ya bona ge go ka ba le yo a ka ba thušago. * Goba ba ka boledišana ka taba ya kamoo yo mongwe le yo mongwe a ka thušago ka gona. (Die. 24:6) Ka mohlala, ba bangwe ba ka kgona go hlokomela batswadi letšatši le letšatši mola ba bangwe ba ka kgona go thuša kutšwanyana ka tša ditšhelete. Bohle ba swanetše go lemoga gore yo mongwe le yo mongwe o swanetše go kgatha tema; lega go le bjalo, go ka direga gore ge nako e dutše e eya o tle o dire mošomo wo o bego o dirwa ke yo mongwe.
4. Ditho tša lapa di ka hwetša thušo kae?
4 Ge o thoma go hlokomela batswadi bao ba tšofetšego, iphe nako ya go ithuta mo gontši ka boemo bja motswadi wa gago. Ge e ba a swerwe ke bolwetši bjo bo mpefalago ganyenyane-ganyenyane, ithute seo o ka se letelago ge nako e dutše e eya. (Die. 1:5) Ikgokaganye le mekgatlo ya mmušo yeo e thušago batšofadi ka ditsela tše itšego. Botšiša gore ke thušo efe yeo e newago setšhaba yeo e ka go nolofaletšago mošomo. Maemo ao a fetogago a ka lapeng a ka dira gore o be le maikwelo a hlakahlakanego—o ikwe o nyamile, o tšhogile goba o gakanegile. Hlalosetša mogwera yo o mmotago tsela yeo o ikwago ka yona. Ka godimo ga tšohle, ntšhetša Jehofa sa mafahleng. A ka go nea khutšo ya monagano yeo o e hlokago gore o lebeletšane le boemo le ge e le bofe.—Ps. 55:22; Die. 24:10; Bafil. 4:6, 7.
5. Ke ka baka la’ng e le gabohlale go kgoboketša e sa le pele boitsebišo bja mabapi le mekgwa ya go hlokomela batšofadi?
5 Batšofadi ba bangwe le ba malapa a bona ka bohlale ba kgoboketša e sa le pele boitsebišo bja mabapi le mekgwa ya go hlokomela batšofadi—go swana le ge e ba go tla ba kaone gore motswadi a dule le morwa goba morwedi, a dule mafelong a go hlokomela batšofadi goba go diriša ditirelo le ge e le dife tšeo di hwetšagalago lefelong la gabo bona. Ba bone “mathata le ditlaišego” di sa le kgole gomme ba itokišeletša tšona. (Ps. 90:10) Eupša malapa a mantši ga a dire dithulaganyo gomme seo se dira gore a tle a gapeletšege go dira diphetho tše thata ka lepotlapotla ge mathata a tšwelela. Setsebi se sengwe se re: “[Yeo] e tloga e se nako e kaone ya go dira diphetho tše bjalo.” Nakong yeo ya ge dilo di dirwa ka lepotlapotla, ditho tša lapa di ka ikwa di gateletšegile gomme go ka tsoga diphapano. Ka lehlakoreng le lengwe, ge e ba dilo di rulaganywa e sa le pele, go tla ba bonolo go dira diphetogo ge go nyakega.—Die. 20:18.
6. Batswadi le bana ba ka holwa bjang ke go ahlaahla ditaba tša mabapi le lefelo leo batswadi ba tlago go dula go lona ge ba šetše ba tšofetše?
6 O ka hwetša go se bonolo go boledišana le batswadi ba gago mabapi le go dira diphetogo tše itšego ka legaeng la bona le kgonagalo ya go huduga. Lega go le bjalo, batho ba bantši ba boletše gore dipoledišano tše bjalo di ile tša thuša kudu ka morago. Ka baka la’ng? Ka gobane dipoledišanong tše bjalo ba kgonne go logišana maano ka kwano. Ba hweditše gore go rerišana e sa le pele ka moya wa lerato le o botho, go dirile gore go be bonolo kudu go dira diphetho ge nako e fihlile. Gaešita le ge batswadi ba nyaka go dula ba nnoši le go itlhokomela go fihla bokgoleng bjoo ba ka kgonago, ba hweditše gore go a hola go boledišana le bana ba bona gore ba tla kgetha tlhokomelo ya mohuta ofe ge nako ya gore ba hlokomelwe e fihlile.
7, 8. Ke ditaba dife tšeo e tla bago mo gobotse gore malapa a di ahlaahle, gona ka baka la’ng?
7 Poledišanong e bjalo, lena batswadi le swanetše go botša ba malapa a lena dilo tšeo le di kganyogago, dilo tšeo le ka kgonago go di lefelela le seo le kgethago gore se dirwe. Seo se tla ba thuša go le direla diphetho tša maleba ge e ba nakong e tlago le se sa kgona go itirela diphetho. Ga go pelaelo gore ba tla nyaka go hlompha diphetho tša lena le go dira gore le tšwele pele le itirela dilo tšeo le kgonago go di dira. (Baef. 6:2-4) Ka mohlala, na le letetše gore yo mongwe wa bana ba lena a le kgopele gore le tlo dula le lapa la gagwe goba le letetše se sengwe? Ebang le pono e nepagetšego gomme le lemoge gore le ka no se bone dilo go swana le gore go tšea nako gore motho le ge e le mang—e ka ba e le motswadi goba ngwana—a fetoše pono ya gagwe.
8 Bohle ba swanetše go lemoga gore le ka phema mathata ka go rulaganya dilo e sa le pele le ka go boledišana. (Die. 15:22) Seo se akaretša go boledišana ka tlhokomelo ya tša kalafo le gore batswadi ba kgetha kalafo ya mohuta ofe. Dintlha tšeo di lego karateng ya Durable Power of Attorney yeo Dihlatse tša Jehofa di e dirišago ke tše dingwe tša dilo tšeo di swanetšego go ahlaahlwa dipoledišanong tše bjalo. Motho yo mongwe le yo mongwe o na le tshwanelo ya go hlalosetšwa kalafo yeo a ka e newago, go e amogela goba go e gana. Karata ya Durable Power of Attorney e bontšha dilo tšeo motho a di kgethilego tabeng ya tša kalafo. Go kgetha motho yo o mmotago yo a tlago go go bolelela ditabeng tša kalafo (moo seo se kgonegago le go dumelelwa ke molao) go ka kgonthišetša gore o tla go direla diphetho tša maleba ge go nyakega. Bao o ba kgethilego ba swanetše go ba le dikopi tša karata yeo gore ba kgone go e tšweletša ge e nyakega. Ba bangwe ba bolokile dikopi tše bjalo le lengwalo la bona la go aba bohwa le dipampiri tše dingwe tše bohlokwa tša inšorense, tša ditšhelete, tša go ikgokaganya le diofisi tša mmušo le tše dingwe.
GO LEBELETŠANA LE MAEMO A FETOGAGO
9, 10. Ke diphetogo dife tšeo di ka diregago go motšofadi tšeo di ka kgomago thušo yeo a e newago?
9 Maemong a mantši, bana ga ba be le bothata ge batswadi ba kganyoga go tšwela pele ba itirela dilo ge feela ba sa kgona. Ba ka ba ba sa kgona go apea, go hlwekiša, go nwa dihlare le go boledišana ntle le bothata. Ka go re’alo ba kgonthišetša bana ba bona gore ga go hlokagale gore ba ba thuše ka selo se sengwe le se sengwe. Eupša ge nako e dutše e eya, ge e ba batswadi ba se sa kgona go itirela dilo, mohlomongwe ba se sa kgona go ya mabenkeleng goba ba thoma go lebala dilo, bana ba ka swanelwa ke go thuša ge diphetogo tše bjalo di direga.
10 Botšofadi bo ka baka kgakanego, kgateletšego, go se kgone go swara mohlapologo, go se sa kwa gabotse, go se sa bona gabotse le go lahlegelwa ke kgopolo; lega go le bjalo, a mangwe a malwetši a a ka alafega ge a thoma go tšwelela. Ge mathata a a thoma, tsomang thušo ya tša kalafo. Bana ba ka swanelwa ke go gata mogato wa pele tabeng ye. Ka nako yeo, ba ka swanelwa ke go direla batswadi ba bona dilo tšeo ba bego ba thabela go itirela tšona. E le gore ba kaonefatše tlhokomelo yeo batswadi ba e hwetšago, bana ba ka swanelwa ke go ba baboleledi ba batswadi ba bona, bangwaledi, ba ba iše gore ba yo phetha mabaka le go ba direla dilo tše dingwe.—Die. 3:27.
11. Go ka dirwa’ng go nolofaletša batswadi bao ba tšofetšego go tlwaelana le diphetogo?
11 Ge e ba mathata a batswadi ba lena a sa rarollege, mohlomongwe go ka fetošwa mokgwa wo ba hlokomelwago ka wona goba mo ba dulago gona. Ge go dirwa diphetogo tše dinyenyane, go tla ba bonolo gore ba tlwaelane le tšona. Ge e ba le dula kgole le batswadi ba lena, go ka ba bjang ge Hlatse e nngwe goba moagišani a ka dula a hlola batswadi ba lena gomme a tsebiše yo mongwe wa lena gore batswadi ba phela bjang? Na ba nyaka thušo ka go apea le go hlwekiša feela? Na go fetoša dilo tše itšego ka ntlong go tla dira gore go be bonolo le mo go šireletšegilego gore ba sepelasepele ka ntlong, ba itlhapiše le go itirela dilo tše dingwe? Mohlomongwe batšofadi ba nyaka feela mothuši wa ka gae yoo a sa dulego le bona gore ba kgone go tšwela pele ba itirela dilo. Lega go le bjalo, ge e ba e ka se be mo go šireletšegilego gore ba dule ba nnoši, go ka nyakega gore ba hwetše thušo ya sa ruri. Go sa šetšwe gore boemo ke bofe, nyakišišang ka ditirelo tša go hlokomela batšofadi lefelong la gabo lena. *—Bala Diema 21:5.
KAMOO BA BANGWE BA LEBELETŠANAGO LE TLHOHLO YE
12, 13. Bana bao ba godilego bao ba dulago kgole le batswadi ba bona ba tšwela pele go ba godiša le go ba hlokomela bjang?
12 Bana ba lerato ba nyaka gore batswadi ba bona ba dule ka go iketla. Ge bana ba tseba gore batswadi ba bona ba hlokometšwe gabotse, ba kgona go ba le khutšo ya monagano. Lega go le bjalo, ka baka la maikarabelo a mangwe, bana ba bantši bao ba godilego ga ba dule kgauswi le batswadi ba bona. Maemong a bjalo, ba bangwe ba diriša dinako tša bona tša maikhutšo go etela batswadi ba bona ba ba thuša ka dinyakwa tše itšego le go ba direla mešomo ya ka gae yeo ba se sa kgonago go itirela yona. Go ba leletša mogala ka mehla, goba letšatši le letšatši ge e ba go kgonega, go ba ngwalela mangwalo goba di e-mail go dira gore batswadi ba kgodišege gore ba a ratwa.—Die. 23:24, 25.
13 Go sa šetšwe gore maemo ke afe, le swanetše go fela le lekodišiša tlhokomelo yeo e newago batswadi ba lena letšatši le letšatši. Ge e ba batswadi ba lena e le Dihlatse gomme le sa dule kgauswi le bona, le ka boledišana le bagolo ba phuthegong ya bona go kwa seo ba se naganago. Le gona le se ke la lebala go rapelela batswadi ba lena. (Bala Diema 11:14.) Gaešita le ge batswadi ba lena e se Dihlatse, le swanetše go ‘godiša tatago lena le mmago lena.’ (Ek. 20:12; Die. 23:22) Ke therešo gore diphetho tša malapa ga di swane. A mangwe a rulaganya gore motswadi yo a tšofetšego a tle a dule le ona goba kgauswi le moo a dulago. Lega go le bjalo, ga se ka mehla se se kgonegago. Batswadi ba bangwe ba kgetha go se dule le bana ba bona bao ba godilego le malapa a bona; ba rata go itirela dilo gomme ga ba nyake go ba morwalo. Ba bangwe ba ka ba ba na le tšhelete, ka gona ba ka kgetha go lefa motho yo a tlago go ba hlokomela ba dutše ba dula ka ntlong ya bona.—Mmo. 7:12.
14. Bao ba nago le mošomo o montši wa go hlokomela batswadi ba ka ba le mathata afe?
14 Malapeng a mantši, gantši boikarabelo bja go hlokomela batswadi bao ba tšofetšego bo rwešwa morwa goba morwedi yo a dulago kgauswi le bona. Lega go le bjalo, bao ba nago le mošomo o montši wa go hlokomela batswadi ga se ba swanela go hlokomologa malapa a bona. Motho yo mongwe le yo mongwe o na le nako le matla a lekanyeditšwego. Le gona maemo a ngwana yo a hlokometšego batswadi a ka fetoga, gomme seo sa dira gore go lebelelwe maemo ka lefsa. Na mohlomongwe setho setee sa lapa se rwešitšwe boikarabelo bjo bogolo? Na bana ba bangwe ba ka thuša, mohlomongwe ka go šiedišana go hlokomela batswadi?
15. Ke’ng seo se ka dirwago gore yo a hlokometšego batswadi a se ke a lapa kudu?
15 Ge motswadi yo a tšofetšego a hloka thušo ka mehla, go na le kgonagalo ya gore yo a mo hlokometšego a lape kudu. (Mmo. 4:6) Bana ba lerato ba nyaka go direla batswadi ba bona sohle seo ba ka se kgonago, eupša ge batswadi ba dula ba nyaka thušo seo se ka ba nola moko. Bao ba ikhwetšago ba le boemong bjo ba swanetše go lebelela dilo ka tsela ya kgonthe, ge go kgonega ba kgopele thušo. Mohlomongwe go ka ba go fo nyakega gore motšofadi a fele a thušwa e le gore a se ye legaeng la go hlokomela batšofadi.
16, 17. Ke ditlhohlo dife tšeo bana ba ka lebeletšanago le tšona ge ba hlokometše batswadi bao ba tšofetšego, gona ba ka lebeletšana le tšona bjang? (Bona le lepokisi leo le rego “Bahlokomedi Bao ba Nago le Tebogo.”)
16 Go kweša bohloko go bona ditlamorago tše šoro tša botšofadi batswading bao ba rategago. Ba bantši bao ba hlokomelago batswadi ba a nyama, ba a tshwenyega, ba a gakanega, ba a befelwa, ba ikwa ba le molato gaešita le go ferekana. Ka dinako tše dingwe, motswadi yo a tšofetšego a ka go hlaba ka mantšu goba a bolela dilo tšeo di bontšhago go hloka tebogo. Ge e ba seo se direga, o se ke wa akgofela go kgopišega. Setsebi se sengwe sa monagano se re: “Tsela e kaone ya go lebeletšana le maikwelo le ge e le afe, kudukudu ao a sa go thabišego, ke gore o a amogele. Phema go dira eka ga o ikwe ka tsela yeo goba go ipona molato ka baka la ge o ikwa ka tsela yeo.” Boledišana le molekane wa gago ka maikwelo a gago, setho se sengwe sa lapa goba mogwera yo mongwe yo o mmotago. Dipoledišano tše bjalo di ka go thuša gore o be le pono e nepagetšego ka maikwelo a gago.
17 Go ka fihla nako yeo lapa le se sa kgonago go hlokomela motswadi yo a rategago ka gae. Go ka nyakega gore a yo hlokomelwa legaeng la batšofadi. Kgaetšedi yo mongwe wa Mokriste o be a etela mmagwe legaeng la go hlokomela batšofadi mo e nyakilego go ba letšatši le lengwe le le lengwe. O bolela ka lapa la gabo gore: “Re be re sa kgone go nea mma tlhokomelo ya diiri tše 24 yeo a bego a e hloka. Go be go se bonolo go mo iša legaeng la go hlokomela batšofadi. Go be go le thata kudu maikwelong. Lega go le bjalo, phetho ya go mo iša moo e ile ya mo thuša kudu dikgweding tša mafelelo tša bophelo bja gagwe, gomme o ile a amogela seo.”
18. Bao ba hlokometšego batswadi ba ka kgodišega ka eng?
18 Boikarabelo bja go hlokomela batswadi ba lena ge ba dutše ba tšofala bo ka ba thata le go le imela maikwelong. Ga go na ditharollo tše di lebanyago bakeng sa go hlokomela motšofadi yo mongwe le yo mongwe. Lega go le bjalo, ge e ba le rulaganya dilo ka bohlale, le na le tirišano, le boledišana gabotse gomme go feta tšohle le rapela ka go tšwa pelong, le ka phetha ka katlego boikarabelo bja go godiša batswadi ba lena bao ba rategago. Ge le dira bjalo, le tla kgotsofatšwa ke go tseba gore ba hwetša tlhokomelo ya maleba yeo ba e hlokago. (Bala 1 Bakorinthe 13:4-8.) Sa bohlokwa kudu, le ka kgodišega gore le tla ba le khutšo ya monagano yeo Jehofa a e neago bao ba godišago batswadi ba bona.—Bafil. 4:7.
^ ser. 3 Batswadi le bana ba ka laolwa ke maemo a lefelong la gabo bona gore ba kgetha go diriša mokgwa ofe. Mafelong a mangwe, go tlwaelegile gore batswadi bao ba tšofetšego ba dule le bana ba bona le ditlogolo ka ntlong e tee goba ba phele ba hlolana.
^ ser. 11 Ge e ba batswadi ba lena bao ba tšofetšego ba sa dula ka ntlong ya bona, kgonthišetšang gore bahlokomedi bao le ba botago ba na le dinotlelo tšeo ba tlago go kgona go tsena ka tšona ka ntlong ge e ba go na le boemo bja tšhoganetšo.


c: text/html

text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Serbia
Tos̆in bunar 58-60
11080 Beograd (Zemun)
SERBIA
+381 11-405-99-00
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee
Mešomo yeo e dirwago
Go okamelwa modiro wa Dihlatse tša Jehofa Serbia le Montenegro. Go fetolelwa dikgatišo tše di theilwego Beibeleng ka Seserbia le ka Polelo ya Diatla ya Serbia.

robotstxt: allowed

filter: keep


text:
Jesu o Belegwe Neng?
Karabo ya Beibele
Beibele ga e re nee letšatši la maleba la go belegwa ga Jesu Kriste bjalo ka ge dipuku tše di latelago di bontšha:
“
Letšatši la kgonthe la matswalo a Kriste ga le tsebje.”—New Catholic Encyclopedia.
“
Letšatši le le nepagetšego la matswalo a Kriste ga le tsebje.”—Encyclopedia of Early Christianity.
Le ge Beibele e sa arabe ka go lebanya potšišo ya gore: ‘Jesu o belegwe neng?’ e hlalosa ditiragalo tše pedi tšeo di diregilego nakong ya go belegwa ga gagwe tšeo di lebišitšego ba bantši go phetheng ka gore ga se a belegwa ka di-25 tša December.
E be e se marega
Go ngwadišwa. Pejana ga gore Jesu a belegwe, Kesara Augustose o ile a ntšha taelo ya gore “
mmušong ka moka go ngwadišwe.” Motho yo mongwe le yo mongwe o be a swanetše go yo ngwadišwa “
motseng wa gabo,” e lego seo se bego se ka nyaka gore motho a tšee leeto la beke goba go feta moo. (Luka 2:1-3) Mohlomongwe taelo yeo e be e direlwa go thekga lekgetho le go ingwadiša go tša bohlabani, e lego seo batho ba bego ba ka se se thabele le ge se dirilwe sehleng le ge e le sefe sa ngwaga, eupša ga go bonagale Augustose a be a ka šitela batho ba gagwe ka go gapeletša ba bantši ba bona gore ba tšee maeto a matelele nakong ya marega a go tonya.
Dinku. Badiši ba be ba “
dula merakeng ba dišitše mehlape ya bona bošego.” (Luka 2:8) Puku ya Daily Life in the Time of Jesus e bolela gore mehlape e be e dula molaleng go tloga “
bekeng ya pele ga Paseka [mafelelong a March]” go fihlela magareng ga November. Ke moka e oketša ka gore: “
Mehlape e be e fetša marega e le mo go šireletšegilego; go tšwa go se go bonagala letšatši la Keresemose la marega le sa nepagala ka ge Ebangedi e bolela gore badiši ba be ba le merakeng.””
E be e le mathomong a seruthwane
Re ka akanyetša gore Jesu o belegwe neng ka go balela morago go tloga letšatšing leo a hwilego ka lona ka Paseka ya Nisani 14 seruthwaneng sa ngwaga wa 33 C.E. (Johane 19:14-16) Jesu o be a na le nywaga e ka bago e 30 ge a be a thoma bodiredi bja gagwe bja nywaga e meraro le seripa, ka gona o belegwe mathomong a seruthwane sa 2 B.C.E.—Luka 3:23.
Ke ka baka la’ng Keresemose e le ka di-25 tša December?
Ka ge go se na bohlatse bja gore Jesu Kriste o belegwe ka di-25 tša December, ke ka baka la’ng Keresemose e ketekwa ka letšatši le? Encyclopædia Britannica e re mohlomongwe baetapele ba kereke ba le kgethile gore le “
sepedišane le monyanya wa Roma wa boheitene woo o bego o swaya ‘go tswalwa ga letšatši le le sa fenywego,’’’ nakong ya letšatši le lekopana la marega. Go ya ka The Encyclopedia Americana, diithuti tše dintši di dumela gore se se be se diretšwe “
gore Bokriste bo be le morero go baheitene bao ba sokologilego.”
Ithute ka mo go oketšegilego
Na Jesu o be a Nyetše? Na o be a e na le Bana Babo?
Ka ge Beibele e sa bolele ka go lebanya ka maemo a gagwe a lenyalo, re ka tseba bjang gore o be a nyetše goba a se a nyala?
Na Dihlatse tša Jehofa ke Bakriste?
Hle ithute kamoo re fapanego ka gona le dikereke tšeo di ipitšago tša Bokriste.


text:
Modiro wa Boboledi le wa go Ruta Lefaseng ka Bophara
LEFASE KA BOPHARA
DINAGA 239
BAGOELEDI 7 965 954
PALOMOKA YA DIIRI TŠEO DI FEDITŠWEGO BODIREDING 1 841 180 235
DITHUTO TŠA BEIBELE 9 254 963
KAROLONG YE
Afrika
Batho ba Afrika ba amogela therešo ya Beibele gomme e kgoma maphelo a bona kudu. Bala ka motho yo e bego e le letagwa yoo a bego a kgoga disekerete tše 60 ka letšatši.
Amerika
Diphihlelo tše di latelago di bontšha gore go thuša batho ba bangwe le go ba ruta therešo ya Beibele le ge re ganetšwa, go ka ba le mafelelo a mabotse.
Asia le Middle East
Go phegelela bodireding go a putsa. Bala ka maiteko ao a ilego a dirwa go thuša monna yo e lego sefofu, sefoa le semumu go kwešiša gore Modimo o na le taba le yena.
Yuropa
Mabarebare a ka dira gore motho a be le kgethollo. Ithute kamoo lenaneo la radiong le ilego la fediša kgethollo kgahlanong le Dihlatse tša Jehofa.
Oceania
Go ngwala mangwalo ke tsela e nngwe ya go phatlalatša therešo ya Beibele kua Christchurch, New Zealand. Ke ka baka la’ng ba bangwe ba bitša mangwalo a gore ke “Mangwalo a go tšwa go Modimo?”


text:
THUŠO BAKENG SA LAPA | GO GODIŠA NGWANA
Kamoo Bana ba ka Retwago ka Gona
TLHOHLO
Batho ba bangwe ba bolela gore ga go kgonege go reta ngwana ka mo go feteletšego. Ba bangwe ba bolela gore go dula o reta ngwana go ka mo senya.
Go sa šetšwe gore o reta ngwana wa gago gakaakang, o swanetše go ela hloko tsela yeo o mo retago ka yona. Ke theto ya mohuta ofe yeo e ka mo tutuetšago? Ke ya mohuta ofe yeo e ka mo paledišago go dira tšwelopele? O ka mo nea bjang theto yeo e tlago go mo hola?
SEO O SWANETŠEGO GO SE TSEBA
Ditheto ga di swane. Nagana ka se.
Theto yeo e feteletšego e ka ba kotsi. Batswadi ba bangwe ba nea bana ba bona theto yeo e sa swanelago e le ge ba leka go ba thuša gore ba ikholofele. Ngaka David Walsh o lemoša gore bana “ba hlalefile kudu moo ba kgonago go bona ge e ba motswadi a feteletša gomme ba phetha ka gore ga se a tiiša ka seo a se bolelago. Ba a tseba ge theto e sa ba swanele, gomme ba ka phetha ka gore ba se sa mmota.” *
Theto yeo e theilwego bokgoning e lokile. A re re ngwana wa gago o na le bokgoni bja go thala. Ke ga tlhago gore o ikwe o nyaka go mo reta ka baka la se, e lego seo se ka mo tutueletšago go kaonefatša bokgoni bja gagwe le go feta. Eupša go ka ba le seo se mo gogelago morago. Theto yeo e theilwego bokgoning feela e ka dira gore ngwana wa gago a nagane gore o swanetše go hlagolela feela bokgoni bjoo bo itlelago gabonolo. A ka ba a phema go ithuta dilo tše difsa ka ge a boifa gore o tla palelwa. A ka ipotša gore: ‘Ga go na lebaka la gore ke itapiše ka go dira selo seo ke se nago bokgoni bja sona.’
Theto yeo e theilwego maitekong ke e kaonekaone. Bana bao ba retwago ka lebaka la boikgafo bja bona le kgotlelelo e sego feela ka lebaka la bokgoni bja bona ba lemoga therešo e bohlokwa ya gore go hlagolela bokgoni go nyaka go se fele pelo le maiteko. Puku ya Letting Go With Love and Confidence e bolela gore ge ba tseba seo, “ba ntšha ka ga tšhwene e le gore ba atlege. Le ge ba sa atlege, ga ba itšee ba paletšwe eupša ba itebelela e le diithuti.”
SEO O KA SE DIRAGO
Reta maiteko e sego bokgoni feela. Go botša ngwana wa gago gore “ke a bona gore o ile wa ikgafa go seo o se thadilego” go ka ba le mehola go feta go mmotša gore “o na le bokgoni bja tlhago.” Dipolelo tše ka bobedi di nea theto eupša polelwana ya bobedi e ka fetiša kgopolo ya gore bokgoni bja tlhago ke bjona feela bjo ngwana wa gago a ka bago le bjona.
Ge o reta maiteko a ngwana wa gago, o mo ruta gore a ka kaonefatša bokgoni bja gagwe ge a itlwaetša. Ngwana wa gago a ka ithuta go dira dilo tše difsa ka kgodišego.—Molao wa motheo wa Beibele: Diema 14:23.
Thuša ngwana wa gago go lebeletšana le go se atlege. Gaešita le batho ba go loka ba dira diphošo, mohlomongwe gantši. (Diema 24:16) Eupša ka morago ga phošo e nngwe le e nngwe ba a emelela, ba ithuta go yona gomme ba tšwela pele ka bophelo. O ka thuša ngwana wa gago bjang go hlagolela pono yeo e botse?
Tšwela pele o tsepamišitše kgopolo maitekong a gagwe. Ela hloko mohlala o latelago. A re re o dula o botša morwedi wa gago gore: “O kgona dipalo ka tlhago” eupša a se atlege molekong wa gagwe wa dipalo. A ka nagana gore o lahlegetšwe ke bokgoni bja gagwe gomme a se bone bohlokwa bja go leka go kaonefatša.
Lega go le bjalo, ge o tsepamiša kgopolo maitekong o thuša ngwana wa gago go hlagolela go ba le kgotlelelo. O thuša morwedi wa gago go lebelela go se atlege e se go palelwa. Go e na le gore a hwe matwa, a ka leka tsela e nngwe goba a šoma ka thata.—Molao wa motheo wa Beibele: Jakobo 3:2.
Swaya diphošo ka tsela e agago. Ge o swaya ngwana wa gago diphošo ka tsela ya maleba, se se tla mo thuša go e na le go mo gobatša. Gape, ge e ba o dula o mo nea theto e swanetšego, ga go pelaelo gore ngwana wa gago o tla amogela dikeletšo tša kamoo a ka kaonefatšago ka gona gomme katlego ya gagwe ya tlišetša bobedi bja lena lethabo.—Molao wa motheo wa Beibele: Diema 13:4.
^ par. 8 Go tšwa pukung ya No: Why Kids—of All Ages—Need to Hear It and Ways Parents Can Say It.
Ithute ka mo go oketšegilego
Kamoo o ka Rutago Ngwana wa Gago
Go laya go akaretša se se fetago melao le kotlo.


text:
“Topollo ya Lena e a Batamela”!
“[Inamologang] le emišetše dihlogo tša lena godimo, gobane topollo ya lena e a batamela.”—LUKA 21:28.
DIKOPELO: 133, 43
1. Ke dilo dife tšeo di ilego tša direga ka ngwaga wa 66? (Bona seswantšho se se lego ka mo godimo.)
NAGANA o be o le Mokriste yo a bego a dula Jerusalema ka ngwaga wa 66. Ka nako yeo go be go direga dilo tše dintši kudu. Mohlankedi wa mmušo wa Moroma yo a bitšwago Florus o be a utswitše ditalente tše 17 mahumong a tempele. Gateetee Bajuda ba ile ba galefišwa ke seo. Ba ile ba bolaya mašole a mantši a Baroma gomme ba botša batho gore Roma ga e sa ba laola. Eupša mmušo wa Roma o ile wa gata mogato gateetee. Ka dikgwedi tše tharo feela, mašole a 30 000 ao a bego a eteletšwe pele ke Cestius Gallus a ile a dikanetša motse wa Jerusalema. Marabele a Bajuda a ile a iphihla sebong sa tempele, eupša mafelelong mašole a Baroma a fihla lebotong la ka ntle la tempele gomme a leka go tsena. Motho yo mongwe le yo mongwe Jerusalema o ile a thoma go tšhoga. O be o tla ikwa bjang ge o be o bona dilo tše ka moka di direga?
2. Ke’ng seo Bakriste ba bego ba swanetše go se dira ge ba bona mašole a Baroma a dikologile motse wa Jerusalema, gona ba ile ba thušwa ke’ng go dira seo?
2 Nywageng ya pele ga moo, Jesu o be a lemošitše barutiwa ba gagwe ka tiragalo yeo gomme a ba laetše gore: “Ge le bona Jerusalema e dikologilwe ke madira a hlomilego ditente, gona le tsebe gore e kgauswi le go dirwa lešope. Ke moka bao ba lego Judea ba thome go tšhabela dithabeng, bao ba lego gare ga yona ba tšwe go yona gomme bao ba lego dinagamagaeng ba se ke ba tsena go yona.” (Luka 21:20, 21) Ba be ba tla latela bjang ditaelo tša Jesu tša gore ba tšwe Jerusalema mola motse o be o dikologilwe ke mašole? Go ile gwa direga mohlolo. Mašole a Roma a ile a tloga Jerusalema go sa letelwa! Go etša ge Jesu a boletše, matšatši a go hlaselwa ga Jerusalema a be a ‘fokoditšwe.’ (Mateo 24:22) Gateetee ge mašole a Roma a tlogile, e ile ya ba sebaka se sebotse sa gore Bakriste ba botegago ba latele taelo ya Jesu gomme ba tšhabele dithabeng ntle le go senya nako. * (Bona mongwalo wa ka tlase.) Ka morago, ka ngwaga wa 70, mašole a mangwe a Roma a ile a boa Jerusalema. Mo nakong ye, a ile a senya motse. Eupša bohle bao ba bego ba latetše ditaelo tša Jesu ba ile ba phologa.
3. Bakriste ba tlo lebeletšana le maemo a go swana le afe kgauswinyane, gona re tlo ahlaahla’ng sehlogong se?
3 Temošo ya Jesu le ditaelo tša gagwe di sa šoma le lehono. Kgauswinyane, le rena re tlo welwa ke maemo a swanago. Jesu o dirišitše ditiragalo tša lekgolong la pele la nywaga go hlalosa seo se tlago go direga ge “masetlapelo a magolo” a thoma go sa letelwa. (Mateo 24:3, 21, 29) Go fo swana le ge go bile le Bakriste ba botegago bao ba ilego ba phologa phedišo ya Jerusalema, go tla ba le “lešaba le legolo” leo le tlago go phologa masetlapelo a lefase ka moka ao a tlago. (Bala Kutollo 7:9, 13, 14.) Go bohlokwa kudu gore re kwešiše seo Beibele e re botšago sona ka ditiragalo tše tša nakong e tlago. Ka baka la’ng? Ka gobane seo se bolela bophelo goba lehu. Ka gona anke re ahlaahleng kamoo ditiragalo tšeo di tlago go kgoma yo mongwe le yo mongwe wa rena ka gona.
GO THOMA GA MASETLAPELO A MAGOLO
4. Masetlapelo a magolo a tlo thoma bjang?
4 Masetlapelo a magolo a tlo thoma bjang? A tlo thoma ge go fedišwa madumedi ka moka a maaka. Ka Beibeleng, bodumedi bja maaka bo bitšwa “Babilona o Mogolo, mmago bagweba-ka-mmele.” (Kutollo 17:5-7) Ke ka baka la’ng bodumedi bja maaka bo bitšwa mogweba-ka-mmele? Ka gobane baruti ga ba botegele Modimo. Go e na le gore ba thekge Jesu le Mmušo wa gagwe ka potego, ba thekga mebušo ya batho e bile ba hlokomologa dithuto tša Beibele e le gore ba ka ba le tutuetšo e kgolo bathong. Borapedi bja bona ga bo swane le borapedi bjo bo hlwekilego bja batlotšwa. (2 Bakorinthe 11:2; Jakobo 1:27; Kutollo 14:4) Bjale ke mang yo a tlago go fediša Babilona o Mogolo? Jehofa o tla dira gore “dinaka tše lesome” tša “sebata sa mmala o mohwibiduhwibidu” di “phethe kgopolo ya gagwe.” “Sebata sa mmala o mohwibiduhwibidu” se swantšhetša Ditšhaba tše Kopanego, gomme “dinaka tše lesome” di swantšhetša mebušo ka moka ya dipolotiki yeo e thekgago sebata se.—Bala Kutollo 17:3, 16-18.
5, 6. Ke ka baka la’ng re re ge Babilona o Mogolo e fedišwa go ka se fedišwe ditho tša yona ka moka?
5 Na ditho ka moka tša bodumedi bja maaka di tlo bolawa ge Babilona o Mogolo e fedišwa? Aowa. Jehofa o ile a budulela moporofeta Sakaria go ngwala ka seo se tlago go direga. Ka nako yeo, motho yo e bego e le setho sa bodumedi bja maaka o tlo re: “‘Ga ke moporofeta. Nna ke no ba molemi, ka ge ke rekilwe go tloga bofseng bja ka ke le mohlanka.’ Yo mongwe o tla re go yena: ‘Dintho tše tšeo di lego mmeleng wa gago ke tša eng?’ Yena o tla re: ‘Ke gobaditšwe ntlong ya baratiwa ba ka ba bagolo.’” (Sakaria 13:4-6) Ka gona gaešita le baruti ba tlo dira tše nkego ga ba tsene dikereke gomme ba tlo gana go amogela gore e kile ya ba ditho tša madumedi a maaka.
6 Go tlo direga’ng ka batho ba Modimo ka nako yeo? Jesu o hlalosa gore: “Ge e le gabotse, ka ntle le ge matšatši ao a be a ka fokotšwa, go be go ka se be le motho yo a bego a tla phologa, eupša ka baka la bakgethwa, matšatši ao a tla fokotšwa.” (Mateo 24:22) Lekgolong la pele la nywaga, matšatši a masetlapelo a kua Jerusalema a ile a “fokotšwa.” Se se ile sa thuša “bakgethwa,” ke gore Bakriste ba tloditšwego, go tšhaba motseng. Ka mo go swanago, karolo ya mathomo ya masetlapelo a magolo e tlo “fokotšwa” ka baka la “bakgethwa.” Modimo a ka se dumelele mebušo ya dipolotiki, e lego “dinaka tše lesome,” gore e fediše batho ba gagwe. Go e na le moo, go tlo ba le khutšo ka nakwana ka morago ga tlhaselo ya mathomo.
NAKO YA GO LEKWA LE YA KAHLOLO
7, 8. Re tlo ba le sebaka sefe ka morago ga gore bodumedi bja maaka bo fedišwe, gona ka nako yeo batho ba Modimo ba tlo fapana bjang le batho ba bangwe?
7 Go tlo direga’ng ka morago ga go fedišwa ga bodumedi bja maaka? E tla ba e le nako ya gore re bontšhe seo se tlogago se le ka dipelong tša rena. Ka nako yeo, batho ba bantši ba tla be ba tsoma tšhireletšo le thušo mekgatlong ya batho, yeo e swantšhwago le ‘maswika a dithaba.’ (Kutollo 6:15-17) Eupša batho ba Jehofa ba tlo nyaka tšhireletšego go yena. Ge matšatši a go hlaselwa ga Jerusalema a be a “fokotšwa” lekgolong la pele la nywaga, e be e se nako ya gore ka mohlolo Bajuda ka moka ba sokologe e be Bakriste. Go e na le moo, e be e le nako ya gore bao e bego e šetše e le Bakriste ba tloge Jerusalema go etša ge Jesu a be a ba laetše. Ka mo go swanago, ge matšatši a go hlaselwa ga Babilona o Mogolo a tla be a “fokotšwa,” ga re tlo letela gore batho ba bantši ka mohlolo ba fetoge Bakriste ba therešo. Go e na le moo, e tla ba e le nako ya gore barapedi ka moka ba therešo ba hlatsele gore ba rata Jehofa le gore ba thekga batlotšwa.—Mateo 25:34-40.
E tla ba e le nako ya go hlatsela gore re rata Jehofa le go thekga batlotšwa
8 Ga re tsebe gabotse seo se tlago go direga nakong yeo ya teko. Eupša re a tseba gore bophelo bo tlo ba boima le gore re tlo swanelwa ke go loba dilo tše itšego. Lekgolong la pele la nywaga, Bakriste ba ile ba swanelwa ke go tlogela dintlo tša bona le go kgotlelela mathata e le gore ba phologe. (Mareka 13:15-18) Re swanetše go ipotšiša gore: ‘Na nka se be le bothata ge nka loba dilo tše di bonagalago? Na ke ikemišeditše go dira selo le ge e le sefe gore ke dule ke botegela Jehofa?’ Anke o nagane! Ka nako yeo, e tla ba e le rena feela re hlankelago Modimo wa rena go sa šetšwe seo se diregago, go swana le ge moporofeta Daniele a ile a dira bjalo.—Daniele 6:10, 11.
“Bofelo” bo tla be bo fihlile!
9, 10. (a) Batho ba Modimo ba tlo bolela molaetša ofe nakong ya masetlapelo a magolo? (b) Manaba a batho ba Modimo a tlo arabela bjang?
9 Nakong ya masetlapelo a magolo ga re tlo bolela ‘ditaba tše dibotse tša Mmušo.’ Nako ya go dira seo e tla ba e fetile. E tla ba e le nako ya gore “bofelo” bo tle! (Mateo 24:14) Batho ba Modimo ba tla be ba bolela ka sebete molaetša o matla wa kahlolo yeo e tlago go tlela batho ka moka. Go ka direga gore molaetša woo e be wa gore lefase le kgopo la Sathane le kgauswi le go fedišetšwa sa ruri. Beibele e swantšha molaetša woo le sefako ge e re: “Sefako se segolo seo leswika le lengwe le le lengwe la sona e lego la boima bjo e ka bago bja talente sa wela batho se etšwa legodimong, ke moka batho ba roga Modimo ka baka la kotlo ya sefako seo, gobane kotlo yeo e be e le e kgolo ka mo go sa tlwaelegago.”—Kutollo 16:21.
10 Manaba a rena a tlo kwa molaetša wo o matla. Jehofa o ile a budulela moporofeta Hesekiele gore a hlalose kamoo ditšhaba tšeo di ipopilego ngatana e tee, tšeo Beibele e di bitšago Gogo wa Magogo, di tlago go arabela ka gona. O itše: “Se ke seo Mmuši Morena Jehofa a se boletšego: ‘Letšatšing leo o tla tlelwa ke dikgopolo pelong ya gago, wa loga maanomabe; ke moka o tla re: “Ke tla rotoga ka lwa le naga e sa šireletšwago ya magaeng. Ke tla tsena go bao ba sa šitišwego ke selo, bao ba dulago ka polokego, bao ka moka ga bona ba dulago mo go sego morako, mapheko le mejako.” E le gore o hwetše dithebola tše dintši o be o hule dilo tše dintši, e le gore o emišetše seatla sa gago mafelong a šwalalanego ao a boetšego a ba le badudi, le bathong bao ba kgobokeditšwego go tšwa ditšhabeng, e lego bao ba kgobelago lehumo le thoto, bao ba dulago bogareng bja lefase.’” (Hesekiele 38:10-12) Batho ba Modimo ba ka se swane le batho ba bangwe, go tlo ba bjalo ka ge eka ‘ba dula bogareng bja lefase.’ Ditšhaba tšeo di tlo palelwa ke go itshwara. Di tlo fela pelo ya go hlasela batlotšwa ba Jehofa le bao ba ba thekgago.
11. (a) Ke’ng seo re swanetšego go se gopola ka tatelano ya ditiragalo tša nakong ya masetlapelo a magolo? (b) Batho ba tlo arabela bjang ge ba bona dilo tše di tšhošago?
11 Go tlo direga’ng ka morago ga moo? Beibele ga e re botše phaa kamoo ditiragalo di tlago go latelana ka gona, eupša ga go pelaelo gore ditiragalo tše dingwe di tlo direga ka nako e tee. Boporofeteng bja gagwe bja mabapi le bofelo bja tshepedišo ye, Jesu o itše: “Le gona, go tla ba le dipontšho letšatšing, kgweding le dinaleding gomme lefaseng go tla ba le tlalelo ditšhabeng, di sa tsebe tsela ya go tšwa ka baka la go duma ga lewatle le go huduega ga lona, mola batho ba idibala ka baka la poifo le go letela dilo tše di tlelago lefase le, gobane matla a magodimo a tla šišinyega. Ke moka ba tla bona Morwa wa motho a etla ka leru ka matla le ka letago le legolo.” (Luka 21:25-27; bala Mareka 13:24-26.) Na ge boporofeta bjo bo tla be bo phethagala go tlo direga dilo tše di tšhošago kua legodimong? Re tla bona ka nako yeo. Lega go le bjalo, re a tseba gore ge manaba a Modimo a bona dilo tšeo, a tlo boifa le go ba tlalelong.
12, 13. (a) Go tlo direga’ng ge Jesu a etla “ka matla le ka letago le legolo”? (b) Bahlanka ba Modimo ba tlo arabela bjang ka nako yeo?
12 Go tlo direga’ng ge Jesu a etla “ka matla le ka letago le legolo”? O tlo putsa bao ba botegago gomme a fediša bao ba sa botegego. (Mateo 24:46, 47, 50, 51; 25:19, 28-30) Jesu o ile a diriša papišo go hlalosa taba ye ka botlalo. O itše: “Ge Morwa wa motho a fihla ka letago la gagwe a na le barongwa ka moka, o tla dula sedulong sa gagwe sa bogoši sa letago. Ditšhaba ka moka di tla kgobokanywa pele ga gagwe gomme o tla kgethologanya batho go etša ge modiši a kgethologanya dinku go dipudi. Dinku o tla di bea ka letsogong la gagwe la le letona, eupša dipudi ka go la le letshadi.” (Mateo 25:31-33) Go tlo direga’ng ka dinku le dipudi? Di tlo ahlolwa. Dipudi, e lego batho bao ba sa botegego, “ba tla fedišetšwa sa ruri.” Eupša dinku, e lego batho bao ba botegago, ba tlo hwetša bophelo bjo bo sa felego.—Mateo 25:46.
13 Bao ba swanago le dipudi ba tlo arabela bjang ge ba lemoga gore ba tlo fedišwa? Ba tlo “itshetla dihuba [ba] lla.” (Mateo 24:30) Eupša batlotšwa le bao ba ba thekgago ba tlo arabela bjang? Ba tlo dira seo Jesu a se boletšego ge a be a re: “Ge dilo tše di thoma go direga, gona le inamologe le emišetše dihlogo tša lena godimo, gobane topollo ya lena e a batamela.”—Luka 21:28.
BATLOTŠWA BA TLO TAGA BJALO KA LETŠATŠI MMUŠONG
14, 15. Ke modiro ofe wa go kgoboketša woo o tlago go direga ka morago ga gore Gogo wa Magogo a thome go hlasela batho ba Modimo, gona seo se tlo direga bjang?
14 Go tlo direga’ng ka morago ga gore Gogo wa Magogo a thome go hlasela batho ba Modimo? Beibele e re Morwa wa motho “o tla roma barongwa gomme ba tla kgoboketša bakgethwa ba gagwe go tšwa mathokong a mane, go tloga pheletšong ya lefase go ya pheletšong ya legodimo.” (Mareka 13:27; Mateo 24:31) Modiro wo wa go kgoboketša bakgethwa ga o šupe go nako ya ge Bakriste ba tloditšwego ba kgethwa la mathomo. Le gona ga o šupe go nako ya go swaiwa la mafelelo ga batlotšwa bao ba sa lego mo lefaseng. (Mateo 13:37, 38) Go swaiwa la mafelelo go tlo direga pejana ga ge masetlapelo a magolo a ka thoma. (Kutollo 7:1-4) Ka gona, modiro wo wa go kgoboketša bakgethwa ke’ng? Ke nako ya ge batlotšwa bao ba sa lego mo lefaseng ba tla bego ba amogela moputso wa bona gomme ba eya legodimong. (1 Bathesalonika 4:15-17; Kutollo 14:1) Se se tla direga nakong e itšego ka morago ga gore Gogo wa Magogo a thome go hlasela batho ba Modimo. (Hesekiele 38:11) Go etša ge Jesu a boletše, ke ka nako yeo moo “baloki ba [tlago go] taga bjalo ka letšatši Mmušong wa Tatago bona.”—Mateo 13:43. * (Bona mongwalo wa ka tlase.)
15 Na se se bolela gore batlotšwa ba tlo “ubulwa”? Batho ba bantši dikerekeng tša Bojakane ba dumela gore Bakriste ba tlo rotošetšwa legodimong ka mebele ya nama. E bile ba nagana gore ba tlo bona Jesu ka mahlo a etla go tlo buša lefase. Lega go le bjalo, Beibele e bontšha gabotse gore ge Jesu a boa re ka se mmone ka mahlo ka gobane e re: “Pontšho ya Morwa wa motho e tla bonagala legodimong” gomme Jesu o tla tla “ka maru a legodimo.” (Mateo 24:30) Le gona Beibele e re “nama le madi di ka se rue mmušo wa Modimo.” Ka gona bao ba tlago go ya legodimong ba tla swanelwa ke gore sa pele ba “[fetošwe], ka nakwana, ka go ponya ga leihlo, nakong ya phalafala ya mafelelo.” * (Bona mongwalo wa ka tlase.) (Bala 1 Bakorinthe 15:50-53.) Re ka se diriše lentšu go “ubulwa” mo go hlalosa tiragalo ye ka gobane le sepedišana le thuto ya maaka ya Bojakane. Eupša batlotšwa ba botegago bao ba sa lego mo lefaseng ba tlo kgobokeletšwa legodimong ka ponyo ya leihlo.
16, 17. Ke’ng seo se swanetšego go direga pele ga lenyalo la Kwana?
16 Gateetee ge batlotšwa ka moka ba 144 000 ba feletše legodimong, go tla thongwa ditokišetšo tša mafelelo tša lenyalo la Kwana. (Kutollo 19:9) Eupša go swanetše gore go direge selo se itšego pele ga tiragalo yeo e kgahlišago. Gopola gore Gogo o tlo hlasela batho ba Modimo ge batlotšwa ba bangwe ba sa dutše ba le mo lefaseng. (Hesekiele 38:16) Batho ba Modimo ba tlo arabela bjang? Ba tlo latela ditaelo tše di latelago: “Go ka se nyakege gore le lwe mo lebakeng le. Itokišeng, emang pho gomme le bone ge Jehofa a le phološa. . . . Le se ke la boifa goba la tšhoga.” (2 Dikoronika 20:17) Nako e itšego ka morago ga gore Gogo a thome go hlasela batho ba Modimo, batlotšwa ka moka bao ba tla bego ba sa le mo lefaseng ba tla išwa legodimong. Ke moka Kutollo 17:14 e re botša seo se tlago go direga legodimong ge Gogo a thoma tlhaselo ya gagwe. Manaba a batho ba Modimo a “tla lwa le Kwana, eupša Kwana ka ge e le Morena wa marena le Kgoši ya dikgoši, e tla di fenya. Le gona, bao ba nago le yona gomme ba biditšwe le go kgethwa le go botega ba tla fenya.” Ka go re’alo, Jesu gotee le batlotšwa ba 144 000 bao a tlago go buša le bona legodimong, ba tla phološa batho ba Modimo mo lefaseng.
17 Tiragalo yeo e tla tsoša ntwa ya Haramagedone, e lego ntwa yeo e tlago go godiša leina la Jehofa le lekgethwa. (Kutollo 16:16) Batho ka moka bao ba tlago go ahlolwa gore ke dipudi, goba bao ba sa botegego, ba tla fedišwa. Mo lefaseng go ka se sa ba le batho ba babe, gomme “lešaba le legolo” le tla phologa ntwa ya Haramagedone. Ke moka go tla latela tiragalo e kgahlišago yeo puku ya Kutollo e phethago ka yona, e lego lenyalo la Kwana! (Kutollo 21:1-4) * (Bona mongwalo wa ka tlase.) Batho ka moka bao ba tla bego ba phologile ntwa ya Haramagedone ba tla amogelwa ke Modimo gomme ba bona lerato la gagwe le legolo le go hwetša ditšhegofatšo tše dintši. Re lebeletše pele go bona seo se direga. Ruri leo e tla ba e le lenyalo le legolo!—Bala 2 Petro 3:13.
18. Ka ge ditiragalo tše di kgahlišago tšeo go boletšwego ka tšona e sa le pele di le kgauswi le go direga, ke’ng seo re swanetšego go ikemišetša go se dira?
18 Ka ge ditiragalo tše tše di kgahlišago di le kgauswi le go direga, ke’ng seo yo mongwe le yo mongwe wa rena a swanetšego go se dira gona bjale? Jehofa o buduletše moapostola Petro go ngwala gore: “Ka ge dilo tše ka moka di tla tologa ka tsela yeo, gona le hlokomeleng mohuta wa batho bao le swanetšego go ba bona ditirong tše kgethwa tša boitshwaro le medirong ya boineelo go Modimo, ge le dutše le letile e bile le dula le nagana ka go ba gona ga letšatši la Jehofa. . . . Ka gona baratiwa, ka ge le letetše dilo tše, dirang sohle se le ka se kgonago gore mafelelong a le hwetše le se na sepatso le bile le hloka sekodi gomme le le khutšong.” (2 Petro 3:11, 12, 14) Ka gona, anke re ikemišetšeng go boloka borapedi bja rena bo hlwekile, re se ke ra itšhilafatša ka mekgwa ya bodumedi bja maaka, gomme re thekge Kgoši ya Khutšo, Jesu Kriste.
^ ser. 2 Bala Morokami wa April 15, 2012, matlakala 25-26.
^ ser. 15 Batlotšwa bao ba tla bego ba sa le mo lefaseng ka nako yeo ba ka se ye legodimong ka mebele ya bona ya nama. (1 Bakorinthe 15:48, 49) Go ka direga gore Modimo a tle a timeletše ditopo tša bona go swana le sa Jesu.


text:
MAHUMO AO A LEGO KA LENTŠUNG LA MODIMO | DIEMA 22-26
“Tlwaetša Mošemane go ya ka Tsela Yeo a Swanetšego go Sepela ka Yona”
Puku ya Diema e na le keletšo e botse bakeng sa batswadi. Go etša ge go koba makala a manyenyane go dira gore a gole gabotse, gantši go tlwaetša bana go dira gore ba nyake go hlankela Jehofa ge ba godile.
Go tlwaetša bana gabotse go nyaka nako le maiteko
Batswadi ba swanetše go bea mohlala o mobotse, gomme ba swanetše go ruta bana ba bona, ba ba eletše, ba ba kgothatše le go ba laya
Tayo ke tlwaetšo e lerato yeo e phošollago monagano le pelo
Go nyakega gore bana ba laiwe ka ditsela tše di sa swanego


text:
MOROKAMI DECEMBER 2012
Selo Seo se Phalago Keresemose
O nagana gore ke eng seo e swanetšego go ba karolo e kgolo kudu ya moya wa Keresemose? Na go na le selo se sekaone?
Go Tsoma Moya wa Keresemose
Go ba gotee ga lapa le bagwera, go thuša bahloki gotee le go gopola Jesu—tše ka moka di bohlokwa. Ke’ng seo se lego bohlokwa kudu?
Go Gopola Jesu Kriste
Re ka godiša le go gopola Jesu gabotse bjang?
Lethabo la go Nea
Go fana dimpho ka Keresemose gantši go baka kgateletšego kudu go e na le go nea lethabo. Ke melao efe ya motheo ya Beibele yeo e ka thušago?
Go Thuša Bahloki
Lentšu la Modimo le re kgothaletša go ba ba botho le go ba le seatla seo se bulegilego ngwaga ka moka. Le nea keletšo efe e lebanyago?
Go ba Gotee ga Lapa
Malapa a mantši a fagahlela go ba gotee le go ipshina ka Keresemose. Eupša ke ka baka la’ng seo le sona e le tlhohlo?
“Go be le Khutšo Bathong Bao a ba Amogelago”
Ke eng seo se ka thušago balatedi ba Jesu go thabela khutšo ya kgonthe le yeo e swarelelago?
Ba Hweditše Selo se Sekaone
Bakriste ba dimilione ga ba keteke Keresemose. Ba ikwa bjang ka phetho ya bona?
Ke ka Baka la Eng Batho ba Bangwe ba sa Keteke Keresemose?
Ela hloko mabaka a mane a gore batho ba dimilione bao ba ratago Jesu ba se ke ba keteka Keresemose.
Na o ka ‘Pukung ya Modimo ya Kgopotšo’?
Puku ye ke eng e bile o ka dira bjang gore leina la gago le ngwalwe ka go yona?
Mafelelong ke Hweditše Khutšo ya Kgonthe!
Bala kamoo Maria Kilin a ilego a phologa e le mogolegwa kua Korea Leboa, gotee le kamoo Beibele e mo thušitšego go hwetša khutšo ya kgonthe.
Ke ka Baka la Eng Modimo a Ile a Romela Jesu Lefaseng?
Ithute mabapi le lebaka leo ka lona Jesu a ilego a tla lefaseng le kamoo re holegago ka gona le lehono.
Na o Dumela Gore o Kile wa Phela Nakong e Fetilego?
Tumelo ya go tswalwa gape ka mmele o mongwe e ratwa kudu. Eupša na seo ke seo Beibele e se rutago?
Na o be o Tseba
Ithute mabapi le letswai la Lewatleng le le Hwilego gotee le bohlokwa bja tšhelete ya tšhipi ya terakema mehleng ya Jesu.
Ruri ke Itsentše Ditabeng!
Bala mabapi le kamoo moromiwa kua Benin a ilego a ithuta polelo ya diatla bakeng sa go thuša batho bao e lego difoa gore ba batamele kgauswi le Modimo.
Go Dirišwa ga Ditlolo tša go Ikgabiša le Makhura Mehleng ya Beibele
Basadi ba mehleng ya Beibele ba be ba diriša eng go ipotsefatša?
“Histori ga e Aketše”
Ka April 1, 1951, Dihlatse tša Jehofa di ile tša hudušwa Estonia tša romelwa Siberia. Ka baka la’ng?
Jothama o Ile a Dula a Botegela Jehofa go sa Šetšwe Mathata a ka Gae
O ka batamela kgauswi le Modimo bjang gaešita le ge batswadi ba gago ba sa mo hlankele?


text:
Phetho
Na o fela o gopola dinako tšeo o di thabetšego le batho ba Jehofa, e ka ba e le sebokeng sa phuthego seo se kgothatšago goba kopanong? Go thwe’ng ka phihlelo e kgahlišago yeo o bilego le yona bodireding goba mohlomongwe poledišano e agago le modumedigotee? Se se bontšha gore ga se wa lebala Jehofa; le yena ga se a go lebala. Jehofa o gopola kamoo o mo hlanketšego ka potego. Le gona o fagahletše go go thuša gore o boele go yena.
Jehofa o re: “Ke tla tsoma dinku tša ka gomme ka di hlokomela. Ke tla hlokomela dinku tša ka ka tlhokomelo ya yo a fepago mohlape wa gagwe mohlang a le gare ga dinku tša gagwe tšeo di bego di gašantšwe gohle; ke tla di hlakodiša mafelong ka moka ao di gašanyeditšwego.”—Hesekiele 34:11, 12.


text:
Kgaolo 8: Dinatla Lefaseng
GE MOTHO yo a itšego a be a ka tla go wena a go lebantšhitše gomme e le yo motelele go fihla tlhakeng ya ntlo ya geno, o be o tla nagana eng? O be o tla nagana gore motho yoo ke senatla! Ka nako e nngwe, go kile gwa ba le dinatla mo lefaseng. Beibele e bontšha gore botatago tšona e be e le barongwa ba go tšwa legodimong. Eupša seo se ile sa kgonega bjang?
Gopola gore morongwa yo mobe e lego Sathane o be a baka mathata. O be a bile a leka go dira gore barongwa ba Modimo e be ba babe. Mafelelong ba bangwe ba barongwa ba ba ile ba thoma go theetša Sathane. Ba ile ba tlogela go dira modiro woo Modimo a bego a ba neile wona legodimong. Ba ile ba tla mo lefaseng gomme ba ikapeša mebele ya batho. Na o a tseba gore ke ka baka la’ng ba ile ba dira se?
Beibele e re ke ka gobane barwa ba ba Modimo ba ile ba bona basadi ba babotse mo lefaseng gomme ba nyaka go phela le bona. Ka gona ba ile ba tla lefaseng ke moka ba nyala basadi bao. Beibele e re seo se be se fošagetše, ka gobane Modimo o dirile barongwa gore ba phele legodimong.
Ge barongwa ba le basadi ba bona ba be ba eba le bana, bana bao ba be ba sa swane le bana ba bangwe. Mathomong ba ka no ba ba be ba bonagala ba swana le bana ba bangwe. Eupša ba ile ba gola ba ba le matla a magolo go fihlela e eba dinatla.
Dinatla tše e be e le tše mpe. Le gona, ka ge e be e le ditšitširipa e bile di na le matla, di be di tlaiša batho. Di ile tša leka go gapeletša motho yo mongwe le yo mongwe gore a swane le tšona ka go dira bobe.
Henoge o be a hwile, eupša ga bjale go be go na le monna yo mongwe lefaseng yo a bego a lokile. Leina la monna yoo e be e le Noa. Ka mehla o be a dira dilo tšeo Modimo a bego a nyaka gore a di dire.
Ka letšatši le lengwe, Modimo o ile a botša Noa gore nako e fihlile ya gore A fediše batho ba babe ka moka. Eupša Modimo o be a tla phološa Noa, lapa la gagwe le diphoofolo tše dintši. Anke re bone kamoo Modimo a dirilego se ka gona.
Genesi 6:1-8; Juda 6.
Dipotšišo
- Go ile gwa direga’ng ge ba bangwe ba barongwa ba Modimo ba be ba theetša Sathane?
- Ke ka baka la’ng barongwa ba bangwe ba ile ba tlogela mošomo wa bona legodimong gomme ba tla mo lefaseng?
- Ke ka baka la’ng go be go fošagetše gore barongwa ba tle mo lefaseng gomme ba ikapeše mebele ya batho?
- Ke’ng seo bana ba barongwa ba bego ba sa swane ka sona le bana ba bangwe?
- Bjalo ka ge o bona mo seswantšhong, ke eng seo bana ba barongwa bao ba ilego ba se dira ge ba be ba eba dinatla?
- Ka morago ga ge Henoge a hwile, ke monna ofe wa go loka yo a ilego a phela mo lefaseng, gona ke ka baka la’ng Modimo a ile a mo rata?
Dipotšišo tša tlaleletšo
- Bala Genesi 6:1-8.
Genesi 6:6 e re botša gore boitshwaro bja rena bo ka dira gore Jehofa a ikwe bjang? (Ps. 78:40, 41; Die. 27:11)
- Bala Juda 6.
Ke ka tsela efe barongwa bao “ba sa kago ba boloka boemo bja bona bja pele” mehleng ya Noa e lego temošo go rena lehono? (1 Bakor. 3:5-9; 2 Pet. 2:4, 9, 10)


text:
KGAOLO YA LESOME-HLANO
Borapedi Bjoo Modimo a bo Amogelago
Na madumedi ka moka a thabiša Modimo?
Re ka hlaola bjang bodumedi bja therešo?
Barapedi ba Modimo ba therešo lefaseng lehono ke bomang?
1. Re tla holega bjang ge e ba re rapela Modimo ka tsela e swanetšego?
JEHOFA MODIMO o tshwenyega kudu ka rena gomme o nyaka gore re holwe ke tlhahlo ya gagwe e lerato. Ge e ba re mo rapela ka tsela e swanetšego, re tla ba ba thabilego e bile re tla phema mathata a mantši bophelong. Le gona re tla hwetša ditšhegofatšo tša gagwe le thušo ya gagwe. (Jesaya 48:17) Lega go le bjalo, go na le madumedi a makgolo ao a ipolelago gore a ruta therešo ka Modimo. Eupša a fapane kudu dithutong tša wona tša mabapi le gore Modimo ke mang le seo a se letetšego go rena.
2. Re ka ithuta bjang tsela e swanetšego ya go rapela Jehofa, gomme ke mohlala ofe woo o re thušago go kwešiša se?
2 O ka tseba bjang tsela e swanetšego ya go rapela Jehofa? Ga go nyakege gore o ithute gomme o bapiše dithuto tša madumedi a a mantši ka moka. Go nyakega feela gore o ithute seo ge e le gabotse Beibele e se rutago ka borapedi bja therešo. Ka mohlala: Dinageng tše dintši, go na le bothata bja tšhelete ya bofora. Ge e ba o be o filwe mošomo wa go tsoma tšhelete e bjalo ya bofora, na o be o tla dira bjang? Na o be o tla swara mohuta o mongwe le o mongwe wa tšhelete yeo ka hlogo? Aowa. E be e tla ba gabohlale gore o ithute ka tšhelete ya kgonthe. Ka morago ga go tseba kamoo tšhelete ya kgonthe e lego ka gona, o tla kgona go lemoga tšhelete ya bofora. Ka mo go swanago, ge re ithuta kamoo re ka hlaolago bodumedi bja therešo, re tla kgona go lemoga madumedi ao e lego a maaka.
3. Go ya ka Jesu, ke’ng seo re swanetše go se dira e le gore re amogelwe ke Modimo?
3 Ke gabohlokwa gore re rapele Jehofa ka tsela yeo a e amogelago. Batho ba bantši ba dumela gore madumedi ka moka a thabiša Modimo, eupša Beibele ga e rute seo. E bile ga go a lekana go fo ipolela gore ke Mokriste. Jesu o ile a re: “Ga se yo mongwe le yo mongwe yo a rego go nna, ‘Morena, Morena,’ a tlago go tsena mmušong wa magodimo, eupša go tla tsena yo a dirago thato ya Tate yo a lego magodimong.” Ka gona, gore re amogelwe ke Modimo re swanetše go ithuta seo a se nyakago go rena gomme re se dire. Jesu o biditše bao ba sa dirego thato ya Modimo gore ke “badiri ba go hloka molao.” (Mateo 7:21-23) Go swana le tšhelete ya bofora, bodumedi bja maaka ga bo na mohola wa kgonthe. Se sebe le go feta ke gore bodumedi bjo bjalo ge e le gabotse bo a gobatša.
4. Mantšu a Jesu a bolela’ng ge e le mabapi le ditsela tše pedi, gomme e nngwe le e nngwe ya tšona e lebiša kae?
4 Jehofa o nea yo mongwe le yo mongwe lefaseng sebaka sa gore a hwetše bophelo bjo bo sa felego. Lega go le bjalo, gore re hwetše bophelo bjo bo sa felego Paradeiseng, re swanetše go rapela Modimo ka mo go swanetšego gomme gona bjale re phele ka tsela yeo a e amogelago. Ka manyami, ba bantši ba gana go dira bjalo. Ke ka baka leo Jesu a ilego a re: “Tsenang ka kgoro e tshesane; gobane tsela e išago tshenyegong e petleke e bile e phatlaletše, gomme bao ba tsenago ka yona ke ba bantši; anthe kgoro ke e tshesane gomme tsela e išago bophelong e pitlagane, le gona ke ba sego kae ba ba e hwetšago.” (Mateo 7:13, 14) Bodumedi bja therešo bo lebiša bophelong bjo bo sa felego. Bodumedi bja maaka bo lebiša tshenyegong. Jehofa ga a nyake gore motho le ge e ka ba ofe a fedišwe, gomme ke ka baka leo a neago batho kae le kae sebaka sa gore ba ithute ka yena. (2 Petro 3:9) Ka gona go molaleng gore tsela yeo re rapelago Modimo ka yona e bolela bophelo goba lehu go rena.
KAMOO O KA HLAOLAGO BODUMEDI BJA THEREŠO
5. Re ka lemoga bjang bao ba lego bodumeding bja therešo?
5 ‘Tsela e išago bophelong’ e ka hwetšwa bjang? Jesu o boletše gore bodumedi bja therešo bo tla bonagala maphelong a batho bao ba bo latelago. O ile a re: “Le tla ba tseba ka dienywa tša bona. . . . Sehlare se sengwe le se sengwe se sebotse se enywa dienywa tše dibotse.” (Mateo 7:16, 17) Ka mantšu a mangwe, bao ba lego bodumeding bja therešo ba tla lemogwa ka ditumelo tša bona le boitshwaro bja bona. Gaešita le ge ba sa phethagala e bile ba dira diphošo, barapedi ba therešo e le sehlopha ba tsoma go dira thato ya Modimo. Anke re eleng hloko dilo tše tshelelago tšeo di hlaolago bao ba lego bodumeding bja therešo.
6, 7. Bahlanka ba Modimo ba lebelela bjang Beibele, gomme Jesu o beile bjang mohlala tabeng ye?
6 Bahlanka ba Modimo ba thea dithuto tša bona Beibeleng. Beibele ka boyona e re: “Lengwalo ka moka le buduletšwe ke Modimo gomme le hola ka go ruta, go kgalemela, go lokiša dilo, go laya ka toko, gore motho wa Modimo a swanelege ka botlalo, a hlangwe ka mo go feletšego bakeng sa modiro o mongwe le o mongwe o mobotse.” (2 Timotheo 3:16, 17) Moapostola Paulo o ile a ngwalela Bakriste-gotee le yena gore: “Eitše ge le amogela lentšu la Modimo, leo le le kwelego go tšwa go rena, la le amogela, e sego e le lentšu la batho, eupša kamoo ruri le lego ka gona, e le lentšu la Modimo.” (1 Ba-Thesalonika 2:13) Ka gona, ditumelo le mekgwa ya bodumedi bja therešo ga se tša thewa diponong goba ditšong tša batho. Di theilwe Lentšung la Modimo le le buduletšwego, e lego Beibele.
7 Jesu Kriste o beile mohlala o swanetšego ka go thea dithuto tša gagwe Lentšung la Modimo. Ge a rapela Tatagwe wa legodimong, o ile a re: “Lentšu la gago ke therešo.” (Johane 17:17) Jesu o be a dumela Lentšu la Modimo gomme se sengwe le se sengwe seo a bego a se ruta se be se dumelelana le Mangwalo. Jesu o ile a bolela gantši gore: “Go ngwadilwe gwa thwe.” (Mateo 4:4, 7, 10) Ke moka ka morago Jesu o be a tsopola lengwalo. Ka mo go swanago, batho ba Modimo lehono ga ba rute dikgopolo tša bona. Ba dumela gore Beibele ke Lentšu la Modimo, e bile ba thea dithuto tša bona ka go tia go seo le se bolelago.
8. Go rapela Jehofa go akaretša’ng?
8 Bao ba lego bodumeding bja therešo ba rapela Jehofa a nnoši e bile ba tsebatša leina la gagwe. Jesu o ile a tsebatša gore: “Ke Jehofa Modimo wa gago yo o swanetšego go mo rapela, gomme ke yena a nnoši yo o swanetšego go mo direla tirelo e kgethwa.” (Mateo 4:10) Ka gona, bahlanka ba Modimo ga ba rapele motho le ge e ka ba ofe ge e se Jehofa. Borapedi bjo bo akaretša go tsebiša batho gore leina la Modimo wa therešo ke mang le gore yena ke motho wa mohuta mang. Psalme 68:4 e re: “Leina la xaxwe ké Jehofa. Pele xa xaxwe Le xobê mexobô.” Jesu o beile mohlala wa go thuša ba bangwe gore ba tsebe Modimo, ka ge a ile a bolela thapelong gore: “Ke utolotše leina la gago bathong bao o nneilego bona go tšwa lefaseng.” (Johane 17:6) Ka mo go swanago, barapedi ba therešo lehono ba ruta ba bangwe ka leina la Modimo, merero ya gagwe le dika tša gagwe.
9, 10. Bakriste ba therešo ba bontšhana lerato ka ditsela dife?
9 Batho ba Modimo ba bontšhana lerato la kgonthe le le le se nago boithati. Jesu o boletše gore: “Bohle ba tla tseba ka se gore le barutiwa ba-ka, ge e ba le ratana.” (Johane 13:35) Bakriste ba pele ba be ba ratana ka tsela e bjalo. Lerato leo le theilwego melaong ya motheo ya Beibele le fenya mapheko a morafo, a tša leago le a botšhaba gomme le kopanya batho tlemong e sa kgaogego ya borwarre bja therešo. (Ba-Kolose 3:14) Ditho tša madumedi a maaka ga di na borwarre bjo bo bjalo bjo lerato. Re tseba bjang seo? Di a bolayana ka baka la diphapano tša botšhaba goba tša morafo. Bakriste ba therešo ga ba tšee dibetša e le gore ba bolaye bana babo bona ba Bakriste goba motho le ge e le ofe. Beibele e re: “Bana ba Modimo le bana ba Diabolo ba bonagala ka taba ye: Yo mongwe le yo mongwe yo a sa tšwelego pele a dira go loka ga a tšwe go Modimo, gomme go bjalo le ka yo a sa ratego ngwanabo. . . . Re swanetše go ratana; e sego go swana le Kaine yo a tšwelego go yo kgopo gomme a bolaya ngwanabo.”—1 Johane 3:10-12; 4:20, 21.
10 Ee, lerato la kgonthe le bolela se se fetago go se bolaye ba bangwe. Bakriste ba therešo ba diriša nako ya bona, matla le dilo tša bona ka ntle le boithati bakeng sa go thušana le go kgothatšana. (Ba-Hebere 10:24, 25) Ba a thušana dinakong tša tlalelo, e bile ba dirišana le ba bangwe ka go botega. Ge e le gabotse, ba diriša keletšo ya Beibele maphelong a bona ya gore ba ‘direle bohle botse.’—Ba-Galatia 6:10.
11. Ke ka baka la’ng go le bohlokwa go amogela Jesu Kriste e le tsela ya Modimo ya go phološa?
11 Bakriste ba therešo ba amogela Jesu Kriste e le tsela ya Modimo ya go phološa. Beibele e re: “Ga go phološo go motho le ge e le ofe yo mongwe, gobane ga go leina le lengwe ka tlase ga legodimo leo le neilwego batho leo ka lona re tlago go phološwa.” (Ditiro 4:12) Ka ge re bone go Kgaolo 5, Jesu o neetše ka bophelo bja gagwe e le topollo bakeng sa batho ba kwago. (Mateo 20:28) Go oketša moo, Jesu ke Kgoši e kgethilwego ya Modimo Mmušong wa legodimong woo o tlago go buša lefase ka moka. Le gona Modimo o nyaka gore re kwe Jesu gomme re diriše dithuto tša gagwe ge e ba re nyaka bophelo bjo bo sa felego. Ke ka baka leo Beibele e bolelago gore: “Yo a dumelago go Morwa o na le bophelo bjo bo sa felego; yo a sa kwego Morwa a ka se ke a bona bophelo.”—Johane 3:36.
12. Go se be karolo ya lefase go akaretša’ng?
12 Barapedi ba therešo ga se karolo ya lefase. Ge a be a sekišwa ke mmuši wa Roma e lego Pilato, Jesu o ile a re: “Mmušo wa-ka ga se karolo ya lefase le.” (Johane 18:36) Go sa šetšwe naga yeo ba dulago go yona, balatedi ba therešo ba Jesu ke balata ba Mmušo wa gagwe wa legodimong gomme ka baka leo ba kgomarela ka go tia go se tšee lehlakore ditabeng tša dipolitiki tša lefase. Ga ba tšee karolo dingangišanong tša lona. Lega go le bjalo, barapedi ba Jehofa ga ba tsena-tsenane le seo ba bangwe ba kgethago go se dira mabapi le go tsenela mokgatlo wa dipolitiki, go nyaka go boutelwa go tša dipolitiki goba gona go bouta. Le gona ka ge barapedi ba Modimo ba therešo ba sa tšee lehlakore dipolitiking, ba kwa molao. Ka baka la’ng? Ka gobane Lentšu la Modimo le ba laela gore ba “ikokobeletše” mmušo wa “balaodi ba bagolo.” (Ba-Roma 13:1) Ge go e-na le go thulana magareng ga seo Modimo a se nyakago le seo tshepedišo ya dipolitiki e se nyakago, barapedi ba therešo ba latela mohlala wa baapostola bao ba ilego ba re: “Re swanetše go kwa Modimo e le mmuši go e na le batho.”—Ditiro 5:29; Mareka 12:17.
13. Balatedi ba therešo ba Jesu ba lebelela bjang Mmušo wa Modimo, gomme ke kgato efe yeo ba e tšeago ka baka leo?
13 Balatedi ba Jesu ba therešo ba ruta gore Mmušo wa Modimo ke kholofelo e nnoši ya batho. Jesu o ile a bolela e sa le pele gore: “Ditaba tše tše dibotse tša mmušo di tla bolelwa lefaseng ka moka le go agilwego go lona gore e be bohlatse go ditšhaba tšohle; ke moka bofelo bo tla tla.” (Mateo 24:14) Go e na le go kgothaletša batho go ithekga ka babuši ba batho gore ba rarolle mathata a bona, balatedi ba therešo ba Jesu Kriste ba goeletša ka Mmušo wa Modimo wa legodimong e le kholofelo e nnoši ya batho. (Psalme 146:3) Jesu o re rutile gore re rapelele mmušo woo o phethagetšego ge a be a re: “Mmušo wa gago a o tle. Thato ya gago a e direge le mo lefaseng bjalo ka ge e direga legodimong.” (Mateo 6:10) Lentšu la Modimo le boletše e sa le pele gore Mmušo wo wa legodimong “o tlo phšatla mebušô [yeo e lego gona ga bjale] e mengwê ka moka wa e fediša; xe e le wôna, o tlo êma xo ya xo ile.”—Daniele 2:44.
14. Ke sehlopha sefe sa bodumedi seo o dumelago gore se fihlelela dinyakwa tša borapedi bja therešo?
14 Motheong wa seo re sa tšwago go se ahla-ahla, ipotšiše gore: ‘Ke sehlopha sefe sa bodumedi seo se theago dithuto tša sona ka moka Beibeleng gomme sa tsebatša leina la Jehofa? Ke sehlopha sefe seo se bontšhago lerato ka tsela yeo Jehofa a nyakago, seo se bontšhago tumelo go Jesu, seo e sego karolo ya lefase e bile se goelela gore Mmušo wa Modimo ke wona kholofelo e nnoši ya kgonthe bakeng sa batho? Go dihlopha ka moka tša madumedi mo lefaseng, ke sefe seo se fihlelelago dinyakwa tše?’ Ditherešo di bontšha gabotse gore ke Dihlatse tša Jehofa.—Jesaya 43:10-12.
O TLA DIRA’NG?
15. Ke’ng seo Modimo a se nyakago go tlaleletša tabeng ya go dumela gore o gona?
15 Go fo dumela go Modimo ga gwa lekana e le gore re mo kgahliše. Ge e le gabotse, Beibele e bolela gore gaešita le batemona ba dumela gore Modimo o gona. (Jakobo 2:19) Lega go le bjalo, go molaleng gore ga ba dire thato ya Modimo e bile ga a ba amogele. Gore re amogelwe ke Modimo, ga go nyakege feela gore re dumele gore o gona eupša re swanetše go dira le thato ya gagwe. E bile re swanetše go ikaroganya le bodumedi bja maaka gomme re kgomarele borapedi bja therešo.
16. Ke’ng seo se swanetšego go dirwa ge e le mabapi le go tšea karolo bodumeding bja maaka?
16 Moapostola Paulo o bontšhitše gore ga se ra swanela go tšea karolo borapeding bja maaka. O ngwadile gore: “‘Tšwang gare ga bona, le itlhaole,’ go bolela Jehofa, ‘le lese go kgwatha selo se se sa hlwekago’”; “‘gomme ke tla le amogela.’” (2 Ba-Korinthe 6:17; Jesaya 52:11) Ka gona Bakriste ba therešo ba phema selo le ge e le sefe seo se sepedišanago le borapedi bja maaka.
17, 18. “Babilona o Mogolo” ke’ng, gomme ke ka baka la’ng e le mo go akgofilego gore re ‘tšwe go yena’?
17 Beibele e bontšha gore mehuta ka moka ya bodumedi bja maaka ke karolo ya “Babilona o Mogolo.” * (Kutollo 17:5) Leina leo le re gopotša motse wa bogologolo wa Babilona, moo bodumedi bja maaka bo ilego bja thoma gona ka morago ga Meetse-fula a mehleng ya Noa. Dithuto tše dintši le mekgwa yeo ga bjale e tlwaelegilego bodumeding bja maaka e thomile kgale kua Babilona. Ka mohlala, ba-Babilona ba be ba rapela medimo ya boraro-botee. Lehono, thuto e kgolo ya madumedi a mantši ke Boraro-botee. Eupša Beibele e ruta ka mo go kwagalago gore go na le Modimo a nnoši feela wa therešo, Jehofa, le gore Jesu Kriste ke Morwa wa gagwe. (Johane 17:3) Ba-Babilona gape ba be ba dumela gore batho ba na le moya o sa hwego woo o phologago mmeleng ka morago ga lehu gomme o ka tlaišega lefelong la tlaišo. Lehono, go dumela go moya o sa hwego goba moya woo o ka tlaišegago mollong wa dihele go rutwa ke madumedi a mantši.
18 Ka ge borapedi bja Babilona ya bogologolo bo ile bja phatlalala le lefase, Babilona o Mogolo wa gona bjale a ka šupša ka mo go swanetšego e le mmušo wa lefase wa bodumedi bja maaka. Le gona Modimo o boletše e sa le pele gore mmušo wo wa bodumedi bja maaka o tla fedišwa ka ponyo ya leihlo. (Kutollo 18:8) Na o bona lebaka leo ka lona go lego bohlokwa gore o ikaroganye le karolo e nngwe le e nngwe ya Babilona o Mogolo? Jehofa Modimo o nyaka gore ‘o tšwe go yena’ ka pela go sa dutše go sa na le nako.—Kutollo 18:4.
19. Ke’ng seo o tlago go se hwetša ka go hlankela Jehofa?
19 Ka baka la phetho ya gago ya go tlogela go ikopanya le bodumedi bja maaka, ba bangwe ba ka kgetha go se sa gwerana le wena. Lega go le bjalo, ka go hlankela Jehofa o e-na le batho ba gagwe, o tla hwetša mo gontši kudu go feta moo o ka go lobago. Go swana le barutiwa ba pele ba Jesu bao ba tlogetšego dilo tše dingwe e le gore ba mo latele, mafelelong le wena o tla ba le bana beno gotee le dikgaetšedi ba moya. O tla ba karolo ya lapa le legolo la lefase ka bophara la dimilione tša Bakriste ba therešo bao ba go bontšhago lerato la kgonthe. E bile o tla ba le kholofelo e kgahlišago ya bophelo bjo bo sa felego “tshepedišong e tlago ya dilo.” (Mareka 10:28-30) Mohlomongwe ge nako e dutše e e-ya bao ba ilego ba go furalela ka baka la ditumelo tša gago ba tla hlahlobišiša seo Beibele e se rutago gomme ba ba barapedi ba Jehofa.
20. Ke tebelelo efe ya bokamoso yeo e lego gona bakeng sa bao ba lego bodumeding bja therešo?
20 Beibele e ruta gore Modimo kgaufsinyane o tla fediša tshepedišo ye e mpe ya dilo gomme e tla tšeelwa sebaka ke lefase le lefsa la go loka ka tlase ga pušo ya Mmušo wa gagwe. (2 Petro 3:9, 13) E tla ba lefase le le kgahlišago kudu gakaakang! Le gona lefaseng lona leo le lefsa la go loka, go tla ba le bodumedi bjo tee feela, mohuta o tee wa therešo wa borapedi. Na e ka se be gabohlale gore o gate megato e nyakegago ya gore o kopanele le barapedi ba therešo gona bjale?
^ ser. 17 Bakeng sa tsebišo e oketšegilego mabapi le lebaka leo ka lona Babilona o Mogolo e emelago mmušo wa lefase wa bodumedi bja maaka, bona Mametletšo, matlakala 219-20.


text:
BEIBELE E FETOŠA MAPHELO
Ga go Moo ke Bego ke Eya Gona Ntle le Sethunya sa ka
NGWAGA WA MATSWALO: 1958
NAGA: ITALY
BOPHELO BJA PELE E EBA MOKRISTE: SETHO SA SEHLOPHA SA DISENYI TŠE ŠORO
BOPHELO BJA KA BJA NAKONG E FETILEGO:
Ke belegwe le go godišwa torotswaneng ya Roma, lefelong leo go bego go dula batho bao ba diilago ba sa šomego gabotse. Bophelo bo be bo le thata. Ke be ke sa tsebe mma wa ka wa madi e bile ke se na tswalano e botse le tate. Ke gotše ke itlhokomela ka tlase ga maemo a thata.
Ge ke be ke na le nywaga e 10, ke be ke šetše ke thomile go utswa. Ge ke na le nywaga e 12, ke ile ka tšhaba gae ka lekga la mathomo. Mo e ka bago ka makga a mantši, tate o ile a swanela ke go tla go ntšea seteišeneng sa maphodisa go nkiša gae. Ke be ke dula ke ngangišana le batho—ke le šoro le go ba befelela. Ge ke na le nywaga e 14, ke ile ka sepela gae sa ruri. Ka thoma go diriša dihlaretagi le go dula mebileng. Ge go be go se na moo nka robalago gona, ke be ke thuba koloi gomme ka robala ka gare ga yona go fihla ka masa. Ke moka ge ke tsoga ke be ke nyaka lefelo leo nka hlapago go lona.
Ke be ke tloga ke le sekgwari sa go utswa—ke amoga batho mekotla le go thuba difoleteng le dintlong tša maikhutšo tša maemo a godimo bošego. Ke ile ka thoma go ba le botumo bjo bobe gomme kapejana ka ba setho sa sehlopha sa disenyi tše di tumilego, ke moka ka thoma go thuba le dipanka. Ka baka la semelo sa ka se sešoro, ke ile ka ba setho se se hlomphegago kudu sehlopheng seo. Ga go moo ke bego ke eya gona ntle le sethunya sa ka; ge e le gabotse, ke be ke se samela ge ke robala. Bošoro, dihlaretagi, go utswa, polelo e sa hlwekago le boitshwaro bjo bo gobogilego di ile tša fetoga tsela ya ka ya bophelo. Maphodisa a be a dula a tsomana le nna. Ke ile ka golegwa ka makga a mmalwa gomme ka fetša nywaga e mentši ke tsena le go tšwa kgolegong.
KAMOO BEIBELE E FETOTŠEGO BOPHELO BJA KA:
Lebakeng le lengwe ge ke be ke lokollwa kgolegong, ke ile ka yo etela mmane. Seo ke bego ke sa se tsebe ke gore mmane le bana ba gagwe ba babedi e be e šetše e le Dihlatse tša Jehofa. Ba ile ba nkgopela go ya le bona dibokeng tša Dihlatse. Ka go nyaka go tseba, ke ile ka sepela le bona. Ge re fihla Holong ya Mmušo, ke gapeleditše go dula kgauswi le mojako gore ke kgone go bona bao ba tsenago le bao ba tšwago. Le gona moo, ke be ke swere sethunya sa ka.
Diboka tšeo di ile tša fetoša bophelo bja ka. Ke be ke nagana gore ke swanetše go ba ke le lefaseng le lengwe. Ke ile ka dumedišwa ke batho ba borutho, bao ba nago le bogwera le go myemyela. Ponagalo ya bona e botho le ya go botega e sa dutše e le mogopolong wa ka. Moya woo o bego o foka moo o be o fapane kudu le woo ke bego ke o tlwaetše!
Ke ile ka thoma go ithuta Beibele le Dihlatse. Ge ke dutše ke ithuta, ke ile ka lemoga gore ke swanetše go fetoša ka mo go feletšego tsela ya ka ya bophelo. Ke ile ka latela keletšo ya mantšu a lego go Diema 13:20 a rego: “Yo a sepelago le ba bohlale o tla hlalefa, eupša yo a gweranago le ditlaela o tla tshereana.” Ke moka ka lemoga gore ke swanetše go kgaogana le sehlopha seo. Go be go se bonolo go dira seo, eupša ka thušo ya Jehofa, ke ile ka atlega.
E be e le lekga la mathomo bophelong bja ka ke kgona go laola seo ke bego ke se dira
Ke ile ka ba ka itlhwekiša mmeleng. Ka ge ke ile ka dira maiteko a magolo, ke kgaoditše go kgoga disekerete le go diriša dihlaretagi. Ka kota moriri wa ka o motelele, ka lahla mangina, ka tlogela le go diriša polelo e sa hlwekago. E be e le lekga la mathomo bophelong bja ka ke kgona go laola seo ke bego ke se dira.
Ke be ke sa rate go bala le go ithuta, ke ka baka leo go bego go le thata go theetša nako e telele ge ba be ba nthuta Beibele. Lega go le bjalo, ge ke dutše ke dira maiteko a go theetša seo ke se rutwago, ganyenyane-ganyenyane ke ile ka ithuta go rata Jehofa, letswalo la ka le ile la thoma go ntshwenya gomme ka dira diphetogo bophelo bja ka. Ke be ke fela ke eba le maikwelo a fošagetšego, ke ipotšiša ge e ba Jehofa a ka tsoga a ntebaletše dilo ka moka tše mpe tšeo ke di dirilego. Ge ke be ke ikwa bjalo ke be ke hwetša khomotšo e kgolo ka go bala kamoo Jehofa a ilego a lebalela Kgoši Dafida ka morago ga gore a dire dibe tše dikgolo.—2 Samuele 11:1–12:13.
Tlhohlo e nngwe yeo ke ilego ka lebeletšana le yona e be e le go botša ba bangwe ka tumelo ya ka bodireding bja ntlo le ntlo. (Mateo 28:19, 20) Ke be ke tšhaba gore ke tla kopana le motho yoo ke ilego ka mo kweša bohloko goba go mo fošetša nakong e fetilego! Ge nako e dutše e eya, ke ile ka kgona go fenya poifo. Ke ile ka thoma go hwetša kgotsofalo ya makgonthe ge ke be ke thuša ba bangwe go ithuta ka Tatago rena wa legodimong yo a kgahlišago le yo a lebalelago kudu.
KAMOO KE ILEGO KA HOLEGA KA GONA:
Ruri go ithuta ka Jehofa go phološitše bophelo bja ka! Ba bantši ba bagwera ba ka ba hwile goba ba kgolegong, eupša ke na le bophelo bjo kgotsofatšago le bokamoso bjo ke bo letetšego. Ke ithutile go ba yo a ikokobeditšego le yo a theetšago le go laola pefelo ya ka. Ga bjale, ke thabela bogwera le batho bao ke phelago le bona. Ke lenyalong le le thabilego le mosadi wa ka yo mobotse e lego Carmen. Re le gotee, re hwetša lethabo le legolo go thušeng ba bangwe go ithuta ka Beibele.
Ga bjale ke šoma mošomo wa maleba—ka nako e nngwe mošomo wa ka o akaretša go šoma dipankeng, go e na le go di hula, ke a di hlwekiša!
Ithute ka mo go oketšegilego
Thuto ya Beibele ke Eng?
Hwetša dikarabo tša dipotšišo tša mabapi le thuto ya rena ya mahala ya Beibele.


text:
Dipotšišo tša Beibele di a Arabja
Na bahu ba tla phela gape?
Jehofa Modimo ke Mothopo wa bophelo. (Psalme 36:9) Ka gona, na ga se mo go kwagalago gore yena Modimo yoo a ka tsoša batho bao ba hwilego? Beibele e re kgonthišetša gore nakong e tlago o tla dira sona seo. (Bala Ditiro 24:15) Eupša ke ka baka la’ng a tla dira seo?
Mathomong Mmopi wa rena o be a rerile gore batho ba phele ka mo go sa felego mo lefaseng. (Genesi 1:31; 2:15-17) Wo e sa dutše e le morero wa gagwe ka batho. O kwešwa bohloko ke go bona seo re lebeletšanago le sona gona bjale, e lego go phela maphelo ao a tletšego ka mathata le ao a felago kapejana.—Bala Jobo 14:1, 14, 15.
Batho bao ba tsošitšwego ba tla phela kae?
Na Modimo o be a bopetše motho gore a phele legodimong? Aowa. Modimo o bopetše barongwa gore ba phele legodimong gomme a bopela batho gore ba phele mo lefaseng. (Genesi 1:28; Jobo 38:4, 7) Re naganne ka se, ela hloko ditiragalo tša ge Jesu a be a tsoša batho. O ile a tsošetša batho gona mo lefaseng. Ka mo go swanago, bontši bja bao ba tla tsošwago bahung nakong e tlago ba tla boela ba phela mo lefaseng.—Bala Johane 5:28, 29; 11:44.
Lega go le bjalo, Modimo o kgethile batho ba mmalwa gore ba tsošetšwe go yo phela legodimong, moo ba tlago go ba le mebele ya moya. (Luka 12:32; 1 Bakorinthe 15:49, 50) Bao ba tsošeditšwego legodimong ba tla buša e le dikgoši gotee le Kriste godimo ga lefase.—Bala Kutollo 5:9, 10.
Ithute ka mo go oketšegilego
Tsogo ya Bahu ke Eng?
O ka makatšwa ke go tseba gore ke bomang bao ba tlago go tsošwa.


text:
PHAFOGA! NO. 5 2016
Na Jesu o Phetše Lefaseng e le Ruri?
Ke bohlatse bofe bja histori bjo bo lego gona?
Na Jesu o Phetše Lefaseng e le Ruri?
Ke eng seo ditsebi tša mehleng yeno le tša bogologolo di se bolelago ka taba ye?
Go Lebiša Tlhokomelo e Kgethegilego Amerika
Kgateletšego le bošoro ke mathata a mabedi go a mantši ao dikarolo tše dingwe tša Amerika di lebeletšanago le ona. Na bohlale bjo bo tšwago ka Beibeleng bo ka thuša?
Go Ruta Ngwana wa Gago ka tša Thobalano
Bana ba bona melaetša ya tša thobalano e sa le ba banyenyane. Ke eng seo o swanetšego go se tseba? Ke eng seo o ka se dirago go širetša bana ba gago?
Elemente e Makatšago
Ga go na elemente e bohlokwa bophelong go swana le ye. Ke efe, le gona ke eng seo se dirago gore e be bohlokwa gakaakaa?
Go Leboga
Go hweditšwe gore go bontšha seka se go na le mehola e mentši. Seka se se ka go thuša bjang, le gona o ka ba le sona bjang?
Aristotle
Dikgopolo tša radifilosofi yo wa bogologolo di kgomile dithuto tša Bojakane kudu.
“Ruri ke Tsela e Mpsha ya go Ruta!”
Dibidio tšeo di lego Wepesaeteng ya jw.org di tanya šedi ya barutiši, baeletši le ba bangwe.
Dihlogo tše Dingwe tša Inthaneteng
Eba le Tebogo
O ka bontšha bjang tebogo go bao ba go direlago dilo?


text:
Na Ruri Bahu ba ka Phela Gape?
Na o ka re . . .
ee?
aowa?
mohlomongwe?
SEO BEIBELE E SE BOLELAGO
“Go tla ba le tsogo.”—Ditiro 24:15, Phetolelo ya Lefase le Lefsa.
NA RURI RE KA DUMELA SEO BEIBELE E SE BOLELAGO?
Ee, e re re nee mabaka a mararo feela:
Modimo ke yena Mothomi wa bophelo. Beibele e re Jehofa Modimo ke “mothopo wa bophelo.” (Psalme 36:9; Ditiro 17:24, 25) Ruri Yo a neilego dibopiwa ka moka bophelo a ka kgona go tsoša motho yo a hwilego.
Modimo o kile a tsoša batho bahung. Beibele e bolela ka ditiragalo tše seswai tša batho—ba banyenyane, ba bagolo, banna le basadi—bao ba ilego ba tsošwa bahung mo lefaseng. Ba bangwe ba be ba se na nako e telele gakaalo ba hwile, eupša yo mongwe o be a šetše a na le matšatši a mane a le ka lebitleng!—Johane 11:39-44.
Modimo o fela pelo ya go ba tsoša gape. Jehofa o hloile lehu; o le lebelela e le lenaba. (1 Bakorinthe 15:26) O “hlologela” go fenya lenaba leo, go fediša lehu ka tsogo. O fela pelo ya go tsoša bao ba lego ka kgopolong ya gagwe le go ba bona ba phela gape lefaseng.—Jobo 14:14, 15.
KAMOO SEO SE KA GO HOLAGO KA GONA
O ka homotšega ge o hwelwa ke bao o ba ratago.—2 Bakorinthe 1:3, 4.
O ka se sa boifa go hwa.—Baheberu 2:15.
O ka ba le kholofelo ya kgonthe ya gore o tla kopana gape le baratiwa ba gago bao ba hwilego.—Johane 5:28, 29.
SEO O KA NAGANIŠIŠAGO KA SONA
Ke ka baka la’ng re tšofala le go hwa?
Beibele e araba potšišo ye go GENESI 3:17-19 le BAROMA 5:12.
Ithute ka mo go oketšegilego
Go na le Kholofelo Efe ka Bahu?
Go direga eng ka rena ge re ehwa? Na re tla ka ra bona baratiwa ba rena bao ba hwilego?


text:
February 6-12
JESAYA 47-51
Kopelo 120 le Thapelo
Mantšu a go Bula (3 mets. goba ka tlase ga moo)
MAHUMO AO A LEGO KA LENTŠUNG LA MODIMO
“Go kwa Jehofa go Tliša Ditšhegofatšo”: (10 mets.)
Go Epa Matlotlo a Moya: (8 mets.)
Jes 49:6
—Mesia ke “seetša sa ditšhaba” bjang, le ge bodiredi bja gagwe bja lefaseng bo be bo lebišitšwe feela go bana ba Isiraele? (w07 1/15 9 ¶8)
Jes 50:1
—Ke ka baka la eng Jehofa a ile a botšiša Baisiraele gore: ‘Lengwalo la bohlatse la tlhalo la mmago lena le kae?’ (it-1-E 643 ¶4-5)
Mmalo wa Beibele wa beke ye o nthuta’ng ka Jehofa?
Ke dintlha dife tša mmalo wa Beibele wa beke ye tšeo nka di dirišago tšhemong?
-
Mmalo wa Beibele: (4 mets. goba ka tlase ga moo) Jes 51:12-23
DIRA SOHLE BODIREDING
Lokišetša Dithero tša Kgwedi ye: (15 mets.) Poledišano yeo e theilwego go “Dithero tša Mohlala.” Bapala dibidio tša dithero tša mohlala ka e tee ka e tee, gomme ka morago ga e nngwe le e nngwe le boledišane ka dintlha tša bohlokwa. Ka February, bagoeledi ba ka kgetha go sepediša poroutšha ya Na Dilo tše di Phelago di Bopilwe? goba ya The Origin of Life
—Five Questions Worth Asking, go ithekgile ka gore mong wa ntlo o arabela bjang. (Bona lepokisi le le rego “Poroutšha ya The Origin of Life —Five Questions Worth Asking.”)
BOPHELO BJA BOKRISTE
Kopelo 89
Tše di Nyakegago tša Phuthego: (7 mets.) Le ka kgetha go boledišana ka seo re ithutago sona go Puku ya Ngwaga. (yb16 144-145)
Eba Mogwera wa Jehofa
—Ekwa Jehofa: (8 mets.) Poledišano. Thoma ka go bapala bidio yeo e rego, Eba Mogwera wa Jehofa —Ekwa Jehofa. Ke moka o botšiše dipotšišo tše di latelago: Lebaka le legologolo la gore re kwe Jehofa ke lefe? (Die 27:11) Ke ditsela dife tše dingwe tšeo bana ba ka bontšhago ka tšona gore ba kwa Jehofa? Ke ditsela dife tše dingwe tšeo batho ba bagolo ba ka bontšhago ka tšona gore ba kwa Jehofa?
Thuto ya Beibele ya Phuthego: (30 mets.) kr kgao. 8 ¶1-7 le lepokisi leo le rego “Ditaba tše Dibotse ka Maleme a Fetago a 670”
Ka Morago ga Kakaretšo ya Seboka, Bolela Seo re Tlago go Ithuta Sona Bekeng e Latelago (3 mets.)
Kopelo 98 le Thapelo


text:
“Bona Seswantšho se!”
Ke ka makga a makae moo o ilego wa bolela mantšu ao o le noši goba wa a botša batho ba bangwe ka morago ga go bula tokollo e mpsha ya makasine wo? Diswantšho tše di kgahlišago le dinepe tšeo di tšweleditšwego ka šedi e kgolo di tsenywa ka dimakasineng tša rena ka morero. Ke dithušo tša go ithuta tšeo di dirago gore re nagane re be re ntšhe maikwelo a rena. E ka ba tše di holago kudu ge re lokišetša Thuto ya Morokami gomme re tšea karolo go yona.
Ka mohlala, naganišiša ka lebaka leo seswantšho seo se beilwego mathomong a sehlogo se ilego sa kgethelwa sehlogo seo. Se re ruta eng? Se sepedišana bjang le sehlogo seo goba lengwalo la sehlogo? Ge e le mabapi le diswantšho tše dingwe ka moka, nagana kamoo di sepedišanago ka gona le sehlogo seo o ithutago sona gotee le ka moo di kgomago bophelo bja gago.
Moswari wa Thuto ya Morokami o tla nea phuthego sebaka sa gore e bolelele seswantšho se sengwe le se sengwe, e bolele kamoo se sepedišanago ka gona le sehlogo seo goba kamoo se e kgomago ka gona e le motho ka o tee ka o tee. Maemong a mangwe, go ba le mantšu ao a sepedišanago le seswantšho gomme a bontšha gore se hlalosa serapa sefe. Go a mangwe, moswari wa thuto a ka dira phetho ya gore seswantšho se sengwe le se sengwe se ka ahlaahlwa gakaone ge go badilwe serapa sefe. Ka tsela ye, bohle ba tla holega ka botlalo go tšwa go seo se dirilwego go thuša mmadi go bona seo re se rutwago ka Lentšung la Modimo.
Ngwanabo rena yo mongwe o beile taba ye ka gore: “Ka morago ga go bala sehlogo se se kgahlišago, diswantšho tšeo di lego ka go sona di tsefiša taba le go feta.”
Ithute ka mo go oketšegilego
Go Diriša Diswantšho go Thuša Babadi ba Rena go Kwešiša
Dikgatišo tše dintši tša Dihlatse tša Jehofa di na le diswantšho tša mebalabala tšeo di hlalosago seo se ngwadilwego, eupša mathomong go be go se bjalo.


text:
DINTLHAKGOLO TŠA NGWAGOLA
Go Neelwa ga Makala
LENANEONG la go neelwa ga lekala la Madagascar, leo le bilego ka Mokibelo, January 24, 2015, kgaetšedi yo mongwe o itše: “Pelo ya ka e falala ka lethabo.” Yena le baeng ba bangwe ba 583 ba be ba thabile kudu go bona diphapoši tše difsa tša bodulo tše 19 gotee le phapoši yeo e okeditšwego ya go jela le khitšhi yeo e mpshafaditšwego. Go ile gwa dirwa sekgoba se segolwanyana bakeng sa diofisi tša Lefapha la Tirelo, la Diakhaonto le Lefapha la Bohlami le la go Aga la Tikologo. Go oketša moo, Lefapha la go Rekhota le ile la hwetša setudio sa lona se sefsa gomme le la Polelo ya Diatla le lona la hwetša setudio sa lona se sefsa. Le gona go ile gwa hlongwa Lefapha la go Tšweletša Dikgatišo tša Mongwalo wa Difofu. Ka morago ga gore ba kwe histori ya modiro wa boboledi ya Madagascar, baeng ba ile ba ipshina ka polelo ya go neelwa ga lekala yeo e filwego ke Mark Sanderson wa Sehlopha se Bušago.
Batho ba Jehofa kua Jakarta Indonesia, ba ile ba imologa ge ba bona meetse a mafula a nwelela ka nako ya maleba pele lekala le lefsa le ka neelwa ka February 14, 2015. Ga bjale lekala le lebatong letee la moago o motelele wa diofisi wa mabato a 42 le mabatong a 12 a moagong wo o lego kgauswi le diofisi tšeo. Mafapha a mangwe a Bethele a mmalwa a hwetšagala meagong e menyenyane ya kgauswi le diofisi. Anthony Morris wa Sehlopha se Bušago o ile a nea polelo ya go neela meago yeo, gomme letšatšing le le latelago batho ba 15 257 ba kopana lepatlelong la kgwele ya maoto go tla go kwa ge a nea polelo ya sehlogo se se rego: “Tšwelang Pele le Swareletše Modirong o Mobotse.” Batho ba 11 189 ba ile ba lebelela lenaneo leo ba le mafelong a sa swanego a 41 ba diriša Inthanete. Seboka seo e bile se segolo kudu go feta diboka ka moka tšeo di kilego tša swarwa ke batho ba Jehofa kua Indonesia. Yo mongwe wa baromiwa ba mathomo ba go fihla Indonesia e lego Ronald Jacka o itše: “Ge ke be ke fihla ka 1951, go be go na le bagoeledi ba 26 feela nageng ka moka. Eupša lehono, batho ba fetago ba 26 000 ba bile gona lenaneong le la moswananoši. Ruri Jehofa o šegofaditše batho ba gagwe Indonesia!”


text:
Go Thekga Bana Babo Kriste ka Potego
“Go fihla tekanyong yeo ka yona le diretšego yo mongwe wa bana bešo ba ba banyenyane, le diretše nna.”—MATEO 25:40.
1, 2. (a) Jesu o ile a botša bagwera ba gagwe diswantšho dife? (Bona seswantšho se se lego ka mo godimo.) (b) Ke’ng seo re swanetšego go se tseba ka seswantšho sa dinku le dipudi?
JESU o be a bolela le bagwera ba gagwe e lego Petro, Andrea, Jakobo le Johane ka selo se itšego seo se kgahlišago kudu. Ka morago ga gore a ba botše seswantšho sa mohlanka yo a botegago le wa temogo, sa dikgarebe tše lesome le sa ditalente, Jesu o ile a botša bagwera bao ba gagwe seswantšho se sengwe. Seswantšhong seo, o boletše ka nako ya ge “Morwa wa motho” a tlo ahlola “ditšhaba ka moka.” O ile a re “Morwa wa motho” o tlo aroganya batho ka dihlopha tše pedi, se sengwe a se hlalosa e le dinku gomme se sengwe a re ke dipudi. Le gona o ile a hlalosa sehlopha se sengwe sa bohlokwa sa boraro, e lego ‘bana babo’ Kgoši.—Bala Mateo 25:31-46.
2 Go etša baapostola, bahlanka ba Jehofa ba mehleng yeno le bona ba nyaka go tseba ka seswantšho se ka gobane maphelo a batho a a akaretšwa. Jesu o itše ba bangwe ba tla hwetša bophelo bjo bo sa felego eupša ba bangwe ba tla fedišwa. Ke ka baka leo go lego bohlokwa kudu gore re tsebe seo se bolelwago ke seswantšho se le seo re swanetšego go se dira gore re tle re hwetše bophelo bjo bo sa felego. Ka gona sehlogong se, re tlo araba dipotšišo tše di latelago: Jehofa o re thušitše bjang go kwešiša seswantšho se? Re tseba bjang gore seswantšho se se gatelela modiro wa boboledi? Ke bomang bao ba swanetšego go dira boboledi? Le gona ke ka baka la’ng go le bohlokwa gore gona bjale batho ba botegele “Kgoši” yeo le ‘bana babo’ yona?
JEHOFA O RE THUŠITŠE BJANG GO KWEŠIŠA SESWANTŠHO SE?
3, 4. (a) Re swanetše go tseba’ng gore re kwešiše seswantšho sa dinku le dipudi? (b) Ka 1881, Morokami wa Seisemane o ile wa hlalosa seswantšho se bjang?
3 E le gore re kwešiše seo se bolelwago ke seswantšho sa dinku le dipudi, re swanetše go tseba gore “Morwa wa motho,” goba “Kgoši” (1) ke mang, gore dinku le dipudi ke bomang le gore ‘bana babo’ Kgoši ke bomang? Re swanetše go tseba gape gore “Morwa wa motho” o tla aroganya, goba go ahlola dinku le dipudi (2) neng? le gore (3) ke ka baka la’ng ba bangwe ba bitšwa dinku gomme ba bangwe ba bitšwa dipudi?
4 Ka 1881, Morokami wa Seisemane o ile wa re “Morwa wa motho,” goba “Kgoši,” ke Jesu. Le gona o ile wa hlalosa gore ‘bana babo’ Kgoši ga se feela bao ba tlago go buša le Jesu legodimong eupša ba akaretša le batho ka moka bao ba tlago go phela mo lefaseng ge ba šetše ba phethagetše. Morokami woo o hlalositše gore batho ba tla aroganywa nakong ya Pušo ya Kriste ya Nywaga e Sekete le gore bao ba ekišitšego lerato la Modimo dilong ka moka tšeo ba bego ba di dira ba tla bitšwa dinku.
5. Ka 1923, batho ba Modimo ba be ba kwešiša bjang seswantšho sa dinku le dipudi?
5 Ka morago, Jehofa o ile a thuša batho ba gagwe go kwešiša seswantšho se kutšwanyana. Ka 1923, Morokami wa October 15 wa Seisemane e o ile wa re “Morwa wa motho” ke Jesu. Eupša o ile wa diriša ditemana tša Beibele go hlalosa gore ‘bana babo’ Kgoši bao go bolelwago ka bona seswantšhong se ke feela bao ba tlago go buša le Jesu le gore ka moka ga bona ba tla be ba le legodimong nakong ya Pušo ya Nywaga e Sekete. Le gona o boletše gore dinku ke bao ba tlago go phela mo lefaseng ka tlase ga pušo ya Jesu le bana babo. E bile ka ge seswantšho se se re batho ba ba thuša bana babo Kgoši, gona go aroganya, goba go ahlola, go tla swanela go direga ge bana babo Jesu ba tloditšwego ba sa le mo lefaseng, pele ga ge Pušo ya Nywaga e Sekete e ka thoma. Sehlogo seo se boletše gape gore dinku e tla ba bao ba dumelago go Jesu le bao ba dumelago gore Mmušo o tla tliša bophelo bjo bokaone.
6. Kwešišo ya rena ka seswantšho sa dinku le dipudi e ile ya fetoga bjang ka 1995?
6 Ka nywaga e mentši re be re nagana gore batho ba ahlolwa ka modiro wa boboledi mehleng ye ya bofelo. Ge ba be ba amogela molaetša wa rena, go be go thwe ke dinku, gomme ge ba o gana, go thwe ke dipudi. Eupša ka 1995 tsela yeo re bego re kwešiša seswantšho se e ile ya fetoga. Morokami o ile wa bapiša Mateo 24:29-31 (bala) le Mateo 25:31, 32 (bala), gomme wa hlalosa gore Jesu o tlo ahlola batho nakong ya masetlapelo a magolo ge Morwa wa motho “a fihla ka letago la gagwe.” *—Bona mongwalo wa ka tlase.
Re leboga kudu gore Jehofa o re thušitše go kwešiša diswantšho tša Jesu
7. Seswantšho sa dinku le dipudi se ra go re’ng?
7 Lehono, re kwešiša seswantšho sa dinku le dipudi gabotse. Re a tseba gore “Morwa wa motho,” goba “Kgoši,” ke Jesu. ‘Bana babo’ Kgoši ke bao ba tloditšwego ka moya o mokgethwa bao ba tlago go buša legodimong le Jesu. (Baroma 8:16, 17) “Dinku” le “dipudi” ke batho bao ba tšwago ditšhabeng ka moka. Ba tlo ahlolwa go ya mafelelong a masetlapelo a magolo ao a lego kgauswi le go thoma. Le gona re a tseba gore Jesu o tlo ahlola batho go ya kamoo ba ilego ba swara batlotšwa bao ba sa lego mo lefaseng. Re leboga kudu gore go theoša le nywaga Jehofa o re thušitše go kwešiša seswantšho se le diswantšho tše dingwe tše di lego go Mateo kgaolo 24 le 25!
SESWANTŠHO SE SE RE RUTA GORE MODIRO WA BOBOLEDI O BOHLOKWA KUDU
8, 9. Ke ka baka la’ng Jesu a ile a re dinku ke “baloki”?
8 Jesu ga se a ka a bolela lentšu “boboledi” goba polelwana “modiro wa boboledi” seswantšhong sa dinku le dipudi. Ka gona re tseba bjang gore seswantšho se se re ruta gore modiro wa boboledi o bohlokwa kudu?
9 E le gore re hwetše karabo, sa pele re swanetše go gopola gore Jesu o be a ruta batho a diriša diswantšho. O be a sa bolele ka dinku le dipudi tša kgonthe. Ka tsela e swanago, o be a sa re gore motho yo mongwe le yo mongwe yo a tlago go ahlolwa e le nku o swanetše go nea batlotšwa dijo le diaparo, a ba hlokomele ge ba babja goba a ba etele kgolegong. Go e na le moo, Jesu o hlalositše dinku e le “baloki” ka gobane ba lebelela batlotšwa e le bana babo le ka gobane ba botegela batlotšwa mehleng ye e thata ya bofelo.—Mateo 10:40-42; 25:40, 46; 2 Timotheo 3:1-5.
10. Dinku di ka thuša bjang bana babo Kriste?
10 Ge Jesu a be a bolela seswantšho sa dinku le dipudi, o be a bolela ka seo se bego se tla direga mehleng ye ya bofelo. (Mateo 24:3) Ka mohlala, o itše: “Ditaba tše tše dibotse tša Mmušo di tla bolelwa lefaseng ka moka.” (Mateo 24:14) Ke moka, pejana ga ge a ka bolela ka dinku le dipudi, o ile a bolela seswantšho sa ditalente. Jesu o ile a bolela seswantšho se gore a rute batlotšwa gore ba swanetše go šoma ka thata modirong wa boboledi. Eupša go šetše ba sego kae ba bona mo lefaseng, gomme go na le modiro o montši kudu wo o swanetšego go dirwa! Batlotšwa ba laetšwe gore ba dire boboledi go “ditšhaba tšohle” pele bofelo bo fihla. Go etša ge re ithutile seswantšhong sa dinku le dipudi, “dinku” di thuša bana babo Jesu. Le gona e nngwe ya ditsela tše kaonekaone yeo ba ka dirago se ke ka go thuša bana babo Jesu modirong wa boboledi. Eupša na go lekane go fo ntšha moneelo go thekga modiro wo goba go ba kgothaletša go dira modiro wa boboledi?
KE BOMANG BAO BA SWANETŠEGO GO DIRA BOBOLEDI?
11. Ba bangwe ba ka botšiša potšišo efe, gona ka baka la’ng?
11 Lehono, go na le barutiwa ba Jesu ba dimilione tše seswai, gomme ba bantši ba bona ga se batlotšwa. Jesu ga se a ba nea ditalente. O di neile bana babo bao ba tloditšwego. (Mateo 25:14-18) Ka gona ba bangwe ba ka botšiša gore: ‘Ge e ba Jesu a se a re nea ditalente, na ruri re swanetše go dira boboledi?’ Ee. Anke re boneng lebaka la seo.
12. Re ithuta’ng mantšung a Jesu ao a lego go Mateo 28:19, 20?
12 Jesu o laetše barutiwa ba gagwe ka moka gore ba dire boboledi. Ka morago ga gore Jesu a tsošwe bahung, o ile a botša balatedi ba gagwe gore ‘ba dire batho barutiwa’ le go ba ruta “dilo tšohle” tšeo a ba laetšego tšona. Ka gona barutiwa ba le bona ba be ba swanetše go kwa taelo ya Jesu ya gore ba dire boboledi. (Bala Mateo 28:19, 20.) Go molaleng gore ka moka ga rena re swanetše go dira boboledi, go sa šetšwe gore re na le kholofelo ya go phela legodimong goba mo lefaseng.—Ditiro 10:42.
Ka moka ga rena re swanetše go dira boboledi, go sa šetšwe gore re na le kholofelo ya go phela legodimong goba mo lefaseng
13. Re ithuta’ng ponong yeo Johane a e bonego?
13 Ka pukung ya Kutollo, re ithuta gore modiro wa boboledi o be o tla dirwa ke batlotšwa le batho ba bangwe. Jesu o neile moapostola Johane pono ya “monyadiwa” yo a laletšago batho gore ba tle ba nwe meetse ao a neago bophelo. Monyadiwa yo o swantšhetša batlotšwa ba 144 000 bao ba tlago go buša le Jesu legodimong. (Kutollo 14:1, 3; 22:17) Meetse ao a swantšhetša sehlabelo sa Jesu sa topollo seo se tlago go thuša batho go hwetša bophelo bjo bo se nago sebe le lehu. (Mateo 20:28; Johane 3:16; 1 Johane 4:9, 10) Ka mafolofolo batlotšwa ba ruta ba bangwe ka topollo le kamoo e ka ba holago ka gona. (1 Bakorinthe 1:23) Eupša pono yeo e bolela ka sehlopha se sengwe sa batho bao e sego batlotšwa eupša ba na le kholofelo ya go tlo phela mo lefaseng. Le bona ba laelwa go botša batho gore: “Tlaa!” Le gona ba kwa taelo yeo ka go ruta batho ba bangwe ditaba tše dibotse. Ka gona pono ye e bontšha gore bohle bao ba amogelago molaetša wa ditaba tše dibotse ba swanetše go o botša ba bangwe.
14. Re bontšha bjang gore re kwa “molao wa Kriste”?
14 Bohle bao ba kwago “molao wa Kriste” ba swanetše go dira boboledi. (Bagalatia 6:2) Jehofa o letetše gore barapedi ba gagwe ka moka ba latele melao e swanago. Nakong e fetilego, o be a letetše gore Baisiraele le badiiledi bao ba bego ba dula le bona ba kwe melao ya gagwe. (Ekisodo 12:49; Lefitiko 24:22) Ke therešo gore lehono ga go hlokagale gore re latele melao ka moka yeo e bego e neilwe Baisiraele. Go e na le moo, go sa šetšwe gore re batlotšwa goba go se bjalo, re swanetše go kwa “molao wa Kriste.” Se sengwe sa dilo tša bohlokwa kudu seo Jesu a re rutilego sona ke gore re bontšhe lerato. (Johane 13:35; Jakobo 2:8) Re swanetše go rata Jehofa, Jesu le batho. Le gona tsela e kaone kudu ya go bontšha lerato leo ke ka go botša ba bangwe ditaba tše dibotse tša Mmušo wa Modimo.—Johane 15:10; Ditiro 1:8.
15. Ke ka baka la’ng re ka re Jesu o laetše barutiwa ba gagwe ka moka gore ba dire boboledi?
15 Tše dingwe tša dilo tšeo Jesu a di boditšego barutiwa ba gagwe ba sego kae, ka dinako tše dingwe di ka šupa go barutiwa ba bantši. Ka mohlala, Jesu o dirile kgwerano le ba 11 ba barutiwa ba gagwe feela gomme a ba holofetša gore ba tla buša Mmušong wa gagwe. Eupša ke ba 144 000 bao ba tlago go buša le yena. (Luka 22:29, 30; Kutollo 5:10; 7:4-8) Le gona ka morago ga gore Jesu a tsošwe bahung, ke ba sego kae feela ba barutiwa ba gagwe bao ba ilego ba kwa taelo ya gagwe ya gore ba dire boboledi. (Ditiro 10:40-42; 1 Bakorinthe 15:6) Eupša barutiwa ba Jesu ka moka ba lekgolong la pele la nywaga ba ile ba latela taelo yeo. (Ditiro 8:4; 1 Petro 1:8) Le lehono re a tseba gore re swanetše go dira boboledi, gaešita le ge re se ra kwa Jesu a re botša gore re dire modiro wo. Ge e le gabotse, modiro wo o dirwa ke batho ba dimilione tše seswai. Re a tseba gore ge re dira boboledi, re bontšha gore re tloga re na le tumelo go Jesu.—Jakobo 2:18.
GA BJALE KE NAKO YA GORE RE BOTEGE
16-18. Re ka thuša bjang bana babo Kriste ka potego, gona ke ka baka la’ng re swanetše go dira seo gona bjale?
16 Sathane o lwa ntwa ya mahlomahwibidu le bana babo Kriste ba tloditšwego bao ba sa lego mo lefaseng, e bile o a tseba gore o šaletšwe feela ke “nako e kopana.” (Kutollo 12:9, 12, 17) Eupša go sa šetšwe ditlhaselo tša Sathane, batlotšwa ba tšwela pele go etelela pele modiro wa boboledi gomme batho ba bantši go feta le ge e le neng pele ba kwa ditaba tše dibotse. Go molaleng gore Jesu o thekga batlotšwa, e bile o a ba hlahla.—Mateo 28:20.
Ke tokelo e kgolo kudu go thuša bana babo Kriste
17 Re bona e le tokelo e kgolo kudu go thuša bana babo Kriste modirong wa boboledi. Le gona re thuša ka go ntšha meneelo le go šoma ka thata go aga Diholo tša Mmušo, Diholo tša Kopano le diofisi tša makala. Ge re ekwa bagolo le bana babo rena ba bangwe bao ba kgethilwego ke “mohlanka yo a botegago le wa temogo,” re bontšha gore re nyaka go thuša bana babo Kriste.—Mateo 24:45-47; Baheberu 13:17.
18 Kgauswinyane batlotšwa bao ba sa lego mo lefaseng ba tla swaiwa la mafelelo. Ke moka barongwa ba tla lokolla “diphefo tše nne tša lefase,” gomme masetlapelo a magolo a thoma. (Kutollo 7:1-3) Pele ga ge Haramagedone e ka thoma, Jesu o tla rotošetša batlotšwa legodimong. (Mateo 13:41-43) Ka gona ge e ba re nyaka go ahlolwa re le dinku ge Jesu a etla, ga bjale ke nako ya gore re botegele bana babo Kriste ba tloditšwego.
^ ser. 6 Ge o nyaka go tseba ditaba ka botlalo tša mabapi le seswantšho se, bala sehlogo se se rego, “O tla ba le Boemo Bofe Pele ga Sedulo sa Kahlolo?” le se se rego, “Dinku le Dipudi di na le Bokamoso Bofe?” ka tokollong ya Morokami wa October 15, 1995.


text:
Thuto 13
Ditaba tše Dibotse ka Bodumedi ke Dife?
1. Na madumedi ka moka a lokile?
Go na le batho ba botegago madumeding ka moka. Ditaba tše dibotse ke gore Modimo o bona batho ba bjalo gomme o tshwenyega ka bona. Eupša ka manyami, batho ba bangwe ba dirišitše bodumedi bakeng sa merero e mebe. (2 Bakorinthe 4:3, 4; 11:13-15) Go ya ka dipego tša ditaba, madumedi a mangwe e bile a akaretšwa botšhošetšing, dintweng tša molokwanarite, dintweng gotee le go swarweng ga bana gampe. Se se tloga se nyamiša bao ba dumelago go Modimo go tšwa pelong!
Gaešita le ge bodumedi bja therešo bo nea Modimo letago, bodumedi bja maaka bjona ga bo mo kgahle. Bo ruta dikgopolo tšeo di sego gona ka Beibeleng, go akaretša le dithuto tša maaka ka Modimo le bahu. Eupša Jehofa o nyaka gore batho ba tsebe therešo ka yena.
2. Ditaba tše dibotse ka bodumedi ke dife?
Seo se kgahlišago ke gore Modimo ga a forwe ke madumedi ao a ipolelago gore a a mo rata eupša ge e le gabotse a rata lefase la Sathane. (Jakobo 4:4) Lentšu la Modimo le bitša madumedi ka moka a maaka gore ke “Babilona o Mogolo.” Babilona e be e le motse wa bogologolo woo bodumedi bja maaka bo thomilego go wona ka morago ga Meetsefula a mehleng ya Noa. Kgauswinyane, Modimo o tla fediša gateetee bodumedi bjoo bo forago batho le go ba gatelela.
Go na le ditaba tše oketšegilego tše dibotse. Jehofa ga se a lebala batho ba botegago bao ba gašanego madumeding a maaka lefaseng ka bophara. Ga bjale o kgoboketša batho ba bjalo gore e be batee ka go ba ruta therešo.
3. Batho ba botegago ba swanetše go dira eng?
Jehofa o tshwenyega ka batho bao ba ratago therešo le toko. O ba kgothaletša gore ba tlogele bodumedi bja maaka. Batho bao ba ratago Modimo ba ikemišeditše go dira diphetogo e le gore ba mo kgahliše.
Lekgolong la pele la nywaga, ge batho ba botegago ba be ba ekwa ditaba tše dibotse go baapostola, ba ile ba arabela ka lethabo. Ba ile ba ithuta tsela e mpsha ya bophelo go Jehofa, e lego tsela e thabišago kudu ya bophelo yeo e nago le morero le kholofelo. Ke mohlala o mobotse bakeng sa rena lehono ka gobane ba ile ba arabela ditabeng tše dibotse ka go etiša Jehofa pele maphelong a bona.
Jehofa o amogela bao ba furalelago bodumedi bja maaka lapeng la gagwe la borapedi. Ge e ba o amogela taletšo ya Jehofa e borutho, o tla ba mogwera wa gagwe, wa amogelwa lapeng le lefsa le nago le lerato la barapedi ba Jehofa, gotee le go hwetša bophelo bjo bo sa felego.
4. Modimo o tla tliša lethabo lefaseng ka moka bjang?
Kahlolo yeo e tlelago bodumedi bja maaka ke ditaba tše dibotse. E tla imolla lefase ka moka kgatelelong. Le ka mohla bodumedi bja maaka bo ka se sa timetša le go aroganya batho. Batho bohle bao ba phelago e tla ba batee borapeding bja Modimo a nnoši wa therešo.
Ithute ka mo go oketšegilego
Borapedi Bjoo Modimo a bo Amogelago
Hlahloba ditsela tše tshelelago tšeo di hlaolago bodumedi feela bjo Modimo a bo amogelago.
Emela Borapedi bja Therešo ka go Tia
Ke ditlhohlo dife tšeo o ka lebeletšanago le tšona ge o boledišana ka ditumelo tša gago go ba bangwe? O ka dira bjang se ntle le go ba kgopiša?